Duterte sa v parlamente vyslovil za zavedenie trestu smrti

MANILA. Filipínsky prezident Rodrigo Duterte sa v pondelok v súvislosti s bojom proti obchodu s drogami opäť vyjadril, že podporuje znovuzavedenie trestu smrti. Informovala o tom agentúra DPA. "Som si istý, že v boji proti tomuto spoločenskému zlu máme pred sebou ešte dlhú cestu. Preto som za opätovné zavedenie trestu smrti za zločiny spojené s nelegálnymi drogami," povedal Duterte pred členmi kongresu v Manile počas každoročného príhovoru venovaného situácii v krajine. Proti jeho politike "tvrdej ruky" protestovali pred budovou parlamentu tisíce ľudí. Od začiatku funkčného obdobia prezidenta Duterteho podľa oficiálnych údajov bezpečnostné sily pri takzvanej "protidrogovej vojne" usmrtili 6600 ľudí. Ľudskoprávne organizácie sa však domnievajú, že počet zabitých je až štvornásobne vyšší. Filipíny boli v roku 1987 prvou ázijskou krajinou, ktorá zrušila trest smrti. V roku 1993 ale došlo k jeho opätovnému zavedeniu za zločiny, akými sú vražda, znásilnenie detí či únos. V roku 2006 trest smrti znovu zrušila vtedajšia prezidentka Gloria Macapagalová-Arroyová. Ako pripomenula DPA, Duterte už v prejave z roku 2017 poslancov vyzval, aby uvoľnili cestu znovuzavedeniu trestu smrti. Dolná snemovňa filipínskeho parlamentu príslušný zákon síce schválila, avšak podporu členov Senátu vtedy nezískal.


Nový zákon o štátnej službe má priniesť väčšiu profesionalizáciu a odpolitizovanie

Vzniknúť by mala Rada pre štátnu službu ako nezávislý koordinačný a monitorovací orgán.

BRATISLAVA. Väčšiu profesionalizáciu a odpolitizovanie štátnej služby by mal priniesť nový zákon o štátnej službe, ktorý by mal nahradiť doterajšiu normu z roku 2009. Návrh zákona prešiel pripomienkovým konaním a čaká na prerokovanie vládou. V predkladacej správe sa hovorí, že nový zákon predstavuje reformovanú právnu úpravu v oblasti štátnozamestnaneckých vzťahov. V doterajšom zákone sa napriek 21 novelizáciám podľa predkladacej správy nepodarilo odstrániť viaceré nedostatky. Účinnosť nového zákona sa navrhuje od 1. júna budúceho roku. Nový zákon o štátnej službe je budovaný na princípoch politickej neutrality, zákonnosti, transparentného zamestnávania, efektívneho riadenia štátnych zamestnancov, nestrannosti, profesionality, transparentného a rovnakého odmeňovania, stability a rovnakého zaobchádzania, zdôrazňuje sa v materiáli. V zákone sa navrhuje na skvalitnenie vykonávania štátnej služby zriadiť Radu pre štátnu službu ako nezávislý koordinačný a monitorovací orgán. Základnou úlohou tohto orgánu bude ochrana princípov, na ktorých je štátna služba budovaná a tiež dohľad nad dodržiavaním etického kódexu štátneho zamestnanca. K jej ďalším povinnostiam bude patriť vypracúvanie správy o stave a vývoji štátnej služby za predchádzajúci rok a jej predkladanie do NR SR. Má mať päť členov a voliť ich bude parlament. Cieľom novej právnej úpravy je tiež zabezpečiť vyššiu transparentnosť výberových konaní pri obsadzovaní štátnozamestnaneckých miest. S týmto cieľom sa napríklad spresňuje proces výberového konania pre uchádzačov o štátnozamestnanecké miesto, definujú sa možnosti prístupu k informáciám o vyhlásenom výberovom konaní, upravuje sa zriaďovanie výberovej komisie a tiež menovanie jej členov, uvádza sa v návrhu zákona. Zavádza sa napríklad aj nový inštitút „hromadné výberové konanie“, ktorý bude predstavovať centralizovaný spôsob obsadzovania väčšieho počtu voľných štátnozamestnaneckých miest vhodných pre absolventov. V súvislosti so skončením štátnozamestnaneckého pomeru, návrh zákona obsahuje nový dôvod, ktorým je dovŕšenie 65 rokov veku, kedy štátnozamestnanecký pomer končí zo zákona. V takýchto prípadoch bude možné predĺžiť trvanie štátnozamestnaneckého pomeru v rozsahu najviac o tri roky, píše sa v predloženom materiáli. Zavádzajú sa zásady vzdelávania štátnych zamestnancov, ktoré má byť systémové, flexibilné, hospodárne a účelné a tiež inštitút mentora. Podľa dôvodovej správy sa navrhuje aj zavedenie nových právnych inštitútov,  najmä prešetrenie výpovede a zavedenie jednotného postupu pri disciplinárnej zodpovednosti štátneho zamestnanca. Vzniknúť by mal aj Centrálny informačný systém štátnej služby pozostávajúci z viacerých registrov (registra výberových konaní, registra úspešných absolventov, registra nadbytočných štátnych zamestnancov, registra štátnozamestnaneckých miest a registra štátnych zamestnancov).


Štvrtina masla stojí v Nemecku najviac za 15 rokov

BERLÍN. Dvestopäťdesiatgramov masla sa od začiatku septembra predáva v nemeckom diskontnom obchodnom reťazci Aldi po 1,99 eura. Tak veľa ešte nikdy nestálo od zavedenia eura pred 15 rokmi. Cena masla v Aldi ovplyvňuje jeho cenu aj v iných supermarketoch. Nasledujú ho. Mliekarne v Nemecku nepredpokladajú, že sa cena masla rýchlo vráti na predchádzajúcu úroveň. V máji sa 250 g predávalo ešte po 1,29 eura. Hlavnou príčinou zdražovania masla je rast ceny smotany, z ktorého sa vyrába. Nákupné ceny v reťazci "v princípe zachovávajú trhový princíp ponuky a dopytu", uviedla dnes centrála reťazca Aldi-Süd, ktorá pôsobí v južných nemeckých spolkových krajinách. Ponuka smotany pre výrobu masla je teraz nízka. Od mliečnej krízy, ktorá vypukla v roku 2015, mnoho mliečnych fariem zaniklo, ďalšie obmedzili produkciu základnej suroviny. Povedal to konateľ združenia producentov mlieka Eckard Heuser. Okrem toho sa v Európe na prelome leta a jesene tradične dosahuje najnižšia výroba mlieka. Mliekarne tvrdia, že iba rastom cien svojich výrobkov môžu získať prostriedky, aby mohli platiť viac za dodávky suroviny prvovýrobcom.


Rakúsko sa blíži k nám. Nová vláda odmietne utečencov

Čo ukázali voľby

Aká bude vláda

Blížia sa k nám

Kurz si vyberá kurz

Novým rakúskym premiérom má byť len 31-ročný Sebastian Kurz.

Agentúrnu správu sme nahradili autorským článkom SME. VIEDEŇ, BRATISLAVA. Dlhé desaťročia to bol klasický politický systém, ktorý fungoval aj vo väčšine iných vyspelých západoeurópskych krajín. Dve veľké strany, ktoré sa striedajú pri moci, občas sa dokonca spoja v jednej vláde, ale len vtedy, keď treba vytvoriť hrádzu extrémizmu. V Rakúsku to už od nedele nemusí platiť. *prognózy ORF z nedele večera Voľby síce, aspoň podľa exit pollov z nedele večera, vyhrali ľudovci mladého ministra zahraničia Sebastiana Kurza, veľmi podobný výsledok však dosiahli aj ďalšie dve strany. Všetky tri hlavné politické zoskupenia budú v novom parlamente takmer rovnako silné. Pre Rakúsko to môže znamenať dve veci – buď volebný pat alebo vládu, v ktorej budú sedieť extrémisti. Na druhom mieste prvýkrát v histórii rakúskej demokracie môže skončiť extrémna pravica, Slobodná strana Rakúska (FPÖ). Podľa volebných prognóz rakúskej verejnoprávnej stanice ORF ešte v nedeľu večer slobodní bojovali o druhé miesto so socialistami. Tí pod vedením kancelára Christiana Kerna mali zaznamenať podobný výsledok ako pri posledných voľbách v roku 2013. Lenže tretie miesto pre niekdajšiu dlhoročnú vládnu stranu, ktorá bola vo väčšine vlád od skončenia druhej svetovej vojny, by bolo podľa mnohých katastrofou. Nech už extrémisti skončili druhí alebo tretí, rakúska politická scéna sa zmení na nepoznanie. Na tom, že slobodní z FPÖ sú extrémisti, sa rakúski analytici stále nevedia zhodnúť. Ich líder Heinz-Christian Strache je však v minulosti známy viacerými radikálnymi postojmi a minimálne nálepku populistu mu dávajú prakticky všetky rakúske médiá. V minulosti sa musel tiež obhajovať, keď použil čudný pozdrav v jednej z rakúskych krčiem, ktorý pripomínal neonacistické gesto. Spojitosť s krajnou pravicou odmieta, našiel si však nového nepriateľa – moslimov. „(FPÖ) Je definitívne na pravom spektre politickej mapy a často sa správa ako populistická,“ povedal pre SME ešte tesne pred voľbami známy rakúsky profesor Peter Filzmaier, ktorého často citujú médiá ako Washington Post či portál Politico. „Ale nebolo by správne porovnávať FPÖ so stranami, ako je francúzsky Národný front či Alternatíva pre Nemecko (AfD). Rakúski slobodní majú svoje špecifiká.“ To, čo Filzmaier nazýva špecifikom, je v rakúskych podmienkach najmä odmietanie prijímania utečencov. Nie však preto, že by Rakúšanom brali prácu, ako sa o východoeurópskych imigrantoch ešte pred vyše desiatimi rokmi vyjadroval vtedajší šéf slobodných Jörg Haider. Strachemu prekáža najmä islam ako taký. Paradoxne práve východná Európa, ako Rakúšania často nálepkujú Maďarsko, Poľsko a Slovensko, sa môže stať hlavným spojencom novej vlády vo Viedni. Ale len, ak v nej bude sedieť aj FPÖ. „Posilníme kontakt s krajinami Visegrádu a bolo by milé a pekné, keby sme sa dokonca stali členom V4,“ povedal Strache v predvolebnej debate. Páči sa mu najmä postoj strednej Európy k odmietaniu utečencov. Mimochodom, stále len 31-ročný líder ľudovcov Kurz v kampani staval na rovnakú kartu. Stále ešte súčasný rakúsky minister zahraničia v posledných dvoch rokoch odmietal imigračné kvóty a navrhoval aj zavedenie limitu pre príchod nových migrantov. Stále nie je jasné, či si do vlády zoberie extrémistov alebo socialistov. Už aj predvolebná kampaň však ukázala, že skôr by si rozumel s FPÖ. Socialisti proti nemu pred voľbami rozpútali špinavú kampaň, aj napriek tomu, že stále sú spoločne s ním vo vláde. Bola plná falošných správ, očierňovacích praktík a falošných profilov na sociálnych sieťach, ktoré mali z Kurza spraviť „fanúšika migrantov“. Nech už nová rakúska vláda bude akákoľvek, už po zverejnení prvých nedeľňajších prognóz bolo viacmenej jasné, že ju povedie Kurz. Tridsiateprvé narodeniny pritom ambiciózny politik oslávil len v auguste. Ak povedie novú rakúsku vládu, stane sa najmladším premiérom v povojnovej histórii Európy.


Pri nálete vo východnej Ghúte zahynulo najmenej sedemnásť civilistov

Civilisti prišli o život v suteréne školy v meste Irbín, kde sa snažili ukryť.

BEJRÚT/DAMASK. Najmenej 17 civilistov - 15 detí a dve ženy - bolo v pondelok zabitých a 52 utrpelo zranenia pri nálete v oblasti východná Ghúta ležiacej pri sýrskej metropole Damask. Informovala o tom agentúra DPA s odvolaním sa na Sýrske pozorovateľské centrum pre ľudské práva (SOHR) sídliace v Británii. Podľa SOHR prišli títo civilisti o život v suteréne školy v meste Irbín, kde sa snažili ukryť pred leteckým útokom. Ten zrejme vykonala ruská armáda, ktorá podporuje vládu sýrskeho prezidenta Bašára Asada v boji proti povstalcom. Aktivisti to usudzujú na základe analýzy použitej munície a typov lietadiel. Moskva však opakovanie popiera, že by vo východnej Ghúte útočila na civilistov. Východná Ghúta bola jednou z posledných oblastí v Sýrii, ktorú mali pod kontrolou povstalci. Od polovice februára je tento región dejiskom najväčšej vlny útokov sýrskej armády od začiatku občianskej vojny pred siedmimi rokmi. Podľa aktivistov pri nej zahynulo viac ako 1400 civilistov vrátane viac ako 280 detí. Asadove ozbrojené sily vo východnej Ghúte sú zrejme už blízko k jej úplnému dobytiu, ale mesto Irbín stále ovládajú povstalci. Vysoký komisár OSN pre ľudské práva Zajd Raad Husajn v pondelok na neformálnom stretnutí s členmi Bezpečnostnej rady OSN v New Yorku povedal, že päťročné obliehanie východnej Ghúty charakterizujú "všadeprítomné vojnové zločiny", používanie chemických zbraní a vyhladovania ako nástroja vojny. Nikdy predtým podľa neho nebola vojenská ofenzíva proti terorizmu použitá tak často "na ospravedlnenie neoprávneného použitia sily proti civilistom ako v posledných niekoľkých mesiacoch v Sýrii". Husajn tiež podľa agentúry AP uviedol, že vo vojne v Sýrii boli použité "všetky nezákonné spôsoby vedenia vojny", žiadnu stranu konfliktu nevynímajúc. Odmietol tvrdenie sýrskej vlády, že robí všetko na ochranu civilistov. "Keď ste schopní mučiť a bez rozdielu zabíjať svojich vlastných občanov, dávno ste prestali byť dôveryhodný," konštatoval Husajn, ktorý pre nesúhlas Ruska nemohol vystúpiť na riadni zasadnutí BR OSN.


Kiska tvrdí, že urobí všetko, aby ústavný súd mohol fungovať

Prezident plánuje čím skôr určiť predsedu súdu.

BRATISLAVA. Prezident Andrej Kiska deklaruje, že spraví všetko pre sfunkčnenie Ústavného súdu (ÚS). Keď prebehne voľba kandidátov na ústavných sudcov, chce čím skôr doplniť Ústavný súd, a to aj v prípade, ak Národná rada navolí menej ako 18 kandidátov. Hlava štátu chce zároveň čím skôr určiť predsedu Ústavného súdu, aby novozvolená prezidentka Zuzana Čaputová mohla zložiť sľub do rúk predsedu Ústavného súdu. Kiska je podľa vlastných slov veľmi rozhorčený z diania okolo voľby nových ústavných sudcov. Ako tvrdí, už dlho bola známa potreba navoliť 18 kandidátov na ústavných sudcov. Dobrých kandidátov na ústavných sudcov je podľa neho dostatok. "Napriek tomu parlament nie je schopný nájsť zhodu, koalícia nie je schopná nájsť zhodu, na tom, aby navolili 18 kandidátov, z ktorých by som okamžite mohol vybrať deviatich, aby ÚS SR mohol pokračovať vo svojej činnosti," povedal. Vníma to ako hanbu demokracie a ústavnosti, keď nenapĺňa ústavný orgán to, k čomu je určený. "Je povinnosťou poslancov navoliť kandidátov a nerozumiem, prečo som dostal navolených len šiestich kandidátov a som zvedavý, ako dopadne dnešný deň," podotkol prezident. Šiestich kandidátov zvolili parlamentní poslanci v stredu (3. 4.) v tajnom hlasovaní. Keďže nevybrali potrebný počet kandidátov, vo štvrtok podvečer sa uskutoční opakovaná voľba. Postúpili do nej všetci nezvolení kandidáti.


Lubyová odvolala pre podozrivé stimuly šéfa sekcie ministerstva

Odvolanie Hajduka

Nesedia počty

Podnikateľ z Gorily

Stĺpček Prokopčáka

Podcast

BRATISLAVA. Ministerka školstva Martina Lubyová za SNS odvoláva pre kauzu stimulov generálneho riaditeľa sekcie vedy a techniky jej rezortu Mareka Hajduka. Spravila tak po viacerých nezrovnalostiach pri hodnotení projektov v rámci rozdávania stimulov na výskum a vývoj. K peniazom sa tak dostali napríklad aj ľudia blízki predstaviteľom SNS. Na problematické vyhodnocovanie upozornil denník SME a Nadácia Zastavme korupciu. Obvinenia z toho, že prideľovanie celkovo 33,4 milióna eur prebiehalo neférovo, Lubyová odmietla. Pripustila jedinú individuálnu chybu pri sčítavaní hlasov, ku ktorej sa údajne priznala jedna hodnotiteľka projektu. Keďže odmietla vystúpiť verejne, ministerka podala trestné oznámenie, aby podľa jej slov bolo jasné, že rezort sa od toho dištancuje. Ani spomínaná chyba však podľa nej neovplyvnila poradie víťazných firiem. Ministerka viackrát zdôraznila, že chyby nemajú nič spoločné so SNS ani s ňou konkrétne. "Nemyslite si, že mi niekto zo SNS volal. Vidíte, že robíme rázne kroky," vyhlásila Lubyová. Ministerka sa zároveň ohradila aj voči obvineniam hnutia OĽaNO, ktoré v pondelok podalo trestné oznámenie pre podozrenie zo spáchania trestného činu subvenčného podvodu a trestného činu zneužívania právomoci verejného činiteľa. Podľa Lubyovej firmy zvažujú, že tiež podajú trestné oznámenie, a to priamo na poslankyňu Veroniku Remišovú z OĽaNO.


Tranzit plynu cez Ukrajinu ostane podľa Šefčoviča v komerčne zaujímavých objemoch

Prišiel pozitívny obrat zo strany Ruskej federácie, hovorí Maroš Šefčovič.

BRATISLAVA. Tranzit zemného plynu cez Ukrajinu ostane zachovaný aj po roku 2019 a po prípadnom dobudovaní nového plynovodu Nord Stream 2. Mal by byť v takých objemoch, aby bol komerčne udržateľný. V diskusnej relácii na Tablet.TV v rámci medzinárodnej konferencie GLOBSEC 2018 to uviedol viceprezident Európskej komisie pre Energetickú úniu Maroš Šefčovič. "Zachovaný tranzit cez Ukrajinu vnímam ako posun. Prišiel pozitívny obrat zo strany Ruskej federácie i to, že nová nemecká vláda deklarovala podporu trojstranným rokovaniam medzi EK, Ruskom a Ukrajinou. To by malo garantovať, že tranzit cez Ukrajinu ostane aj po roku 2019 funkčný. Mal by byť realizovaný v takých objemoch, ktoré budú komerčne udržateľné a budú zaujímavé pre udržanie tejto plynovej trasy aj po roku 2019," povedal Šefčovič. Otvorenou témou stále ostáva plynovod Nord Stream 2 z Ruska popod Baltické more do Nemecka. Na nemeckej strane sa už začalo so stavebnými prácami. "Ak má byť Nord Stream 2 zrealizovaný, musí sa plne rešpektovať európske právo, ktoré platí aj pre ekonomickú zónu a teritoriálne vody. Precizovali sme smernicu o plyne, ktorá je v rukách bulharského predsedníctva. Verím, že ju dotiahne, aby bolo jasno, ako sa má európske právo uplatňovať aj v tomto prípade. Konzorcium energetických firiem má veľký záujem postaviť tento plynovod, no momentálne využívame prepravné trasy z Ruska do EÚ na úrovni 50 - 60 percent," upozornil viceprezident Európskej komisie (EK). Konzorciu v zložení Gazprom, Uniper, Wintershall, Gasunie a Engie však hrozia sankcie. USA na ne môžu uvaliť sankcie z bezpečnostných dôvodov. Podľa Šefčoviča americká legislatíva pripúšťa takýto postup. "Otázka amerických sankcií voči európskym firmám sa dostáva do nového a komplikovanejšieho rámca po odstúpení od jadrovej dohody s Iránom. EK prichádza s návrhom, kde opráši ochranné systémy, ktoré sa zaviedli v čase uvalenia amerického embarga na Kubu, keď sme chránili európske firmy pred extrateritoriálnym trestaním americkými súdmi alebo vládou. Ako zástancu transatlantickej spolupráce ma mrzí, že sa dostávame do takýchto zložitých debát," konštatoval Šefčovič. Americký postoj však môže súvisieť s konkurenčným bojom v oblasti energetiky, čo pripustil nemecký minister hospodárstva Peter Altmaier. Kým Rusko je najväčším vývozcom zemného plynu do EÚ, USA chcú zvyšovať svoj podiel na trhu vývozom skvapalneného plynu (LNG) z bridlíc. Šefčovič tvrdí, že zo zámoria zatiaľ prichádzajú do Európy len malé objemy LNG. "Procedúra pre vývoz amerického skvapalneného plynu do EÚ je stále veľmi zložitá a komplikuje príchod amerických tankerov. Zatiaľ ich prišlo len zopár. V EÚ sme dobudovali terminály pre skvapalnený plyn, ktoré sú napojené na plynovodnú sieť. Európsky trh je veľmi konkurenčný, no sme pripravení uvítať americký, ruský, kaspický či nórsky plyn. Chceme ho však vidieť ako komerčnú komoditu, kde je dôležitá jeho cena," dodal Šefčovič.


Tím St. Louis Blues prišiel o Tarasenka na približne päť mesiacov

Russký krídelník prvej formácie absolvuje operáciu ramena.

ST. LOUIS. Ruský hokejový útočník Vladimir Tarasenko z tímu zámorskej NHL St. Louis Blues sa v utorok podrobí operácii ľavého ramena a úradujúcemu víťazovi Stanley Cupu bude chýbať minimálne päť mesiacov. Blues ho zaradia na listinu dlhodobo zranených hráčov. Krídelník prvej formácie St. Louis sa zranil 24. októbra v prvej tretine zápasu proti Los Angeles Kings, v ktorom odohral iba 4 minúty a 37 sekúnd. Dvadsaťsedemročný Tarasenko v desiatich dueloch tejto sezóny strelil tri góly a pridal sedem asistencií. Celkovo odohral v NHL 507 zápasov, všetky za Blues, v ktorých nazbieral 428 bodov (214+214). Informáciu priniesol oficiálny web Blues.


Puigdemont napadol značku bravčovej šunky s názvom Pig Demont

BARCELONA. Bývalý katalánsky separatistický líder Carles Puigdemont požiadal španielske úrady, aby zastavili predaj sušenej šunky značky "Pig Demont", ktorej logo tvorí prasacia hlava s účesom a okuliarmi podobnými tým jeho. Žiadosť prešetruje patentový úrad, ktorý dočasne zrušil registráciu tejto značky. Prípad sa začal vlani v decembri, keď andalúzsky podnikateľ Alberto González premenoval svoju firmu vyrábajúcu bravčovú sušenú šunku na "Pig Demont" s daným logom. Tento krok upútal pozornosť širokej verejnosti po tom, čo podnikateľ v stredu poskytol rozhovor pre konzervatívnu španielsku rozhlasovú stanicu COPE. González uviedol, že názov jeho spoločnosti vychádza zo spojenia anglického slova "pig" (prasa) a francúzskej frázy "de mont" (z hory). Zároveň odmietol tvrdenia, že logo bolo inšpirované Puigdemontovým účesom v štýle The Beatles a jeho charakteristickými okuliarmi s hrubým bočným rámom, informuje spravodajská stanica France 24. "Nemá duševné vlastníctvo na tento účes, naše logo neodráža jeho výzor. Ak sa v tej karikatúre prasaťa spoznáva, potom je to skôr jeho problém, nie môj," vyhlásil pre zmienené súkromné rádio González. Puigdemontov právnik pre katalánsku televíznu stanicu TV3 uviedol, že pokus o registráciu značky "Pig Demont" napadol preto, že ide o "urážku" a jej názov je "foneticky podobný priezvisku, ktoré Gonzáles nemá právo používať". Puigdemonta, ktorý utiekol minulý rok v októbri do Belgicka, v marci zatkli nemecké úrady po tom, ako naňho Španielsko vydalo európsky zatykač. Madrid totiž požaduje jeho vydanie v súvislosti s obvineniami z buričstva, zneužitia verejných fondov a zorganizovania protiústavného referenda o nezávislosti Katalánska.


Alzheimera možno odhaliť pomocou krvného testu

Test na Alzheimerovu chorobu by sa mohol stať súčasťou bežnej preventívnej prehliadky.

LONDÝN, BRATISLAVA. Krvný test dokáže odhaliť, či sa v mozgu človeka vytvára plak, ktorý signalizuje Alzheimerovu chorobu. U ľudí, ktorí trpia ochorením sa v mozgu zvyknú vytvárať lepkavé zhluky bielkoviny amyloid beta. Hoci nie je jasné, akú úlohu pri ochorení zohrávajú, ich prítomnosť býva presvedčivým dôkazom choroby. Dosiaľ bolo možné plak v mozgu monitorovať iba prostredníctvom drahej pozitrónovej emisnej tomografie (PET) alebo invazívnou lumbálnou punkciou. Vďaka novému krvnému testu by sa riziko Alzheimera dalo odhaliť aj pri rutinnej prehliadke u všeobecného lekára. Postup by bol podobný, ako kontrola cholesterolu. Tisíce pacientov by vďaka rýchlej diagnóze mohli začať liečbu ešte pred stratou pamäti a poškodením mozgu, povedal pri prezentácii testu Randall Bateman z Washingtonskej univerzity v St. Louis. Test odhalili v stredu na konferencii Alzheimerovej asociácie v Londýne. Amyloidné plaky sa v mozgu začínajú objavovať 15 až 20 rokov predtým, ako sa dostavia príznaky Alzheimerovej choroby. Test meria relatívne množstvo rôznych foriem beta-amyloidu, ktoré sú príznakom, že sa v mozgu človeka pravdepodobne buduje plak. Test výskumníci vyvinuli na základe údajov 41 ľudí, u ktorých porovnali hladiny amyloidov beta v krvi a záznamy PET vyšetrení, ktoré zobrazovali množstvo nahromadeného plaku. Keďže ide o malú vzorku, úspešnosť testu vedci plánujú overiť na ďalších 180 ľuďoch.


Zásoby ropy v USA sa zvýšili o 1,6 mil. barelov

WASHINGTON. Americké komerčné zásoby ropy sa minulý týždeň zväčšili o 1,6 mil. barelov na úroveň 535,5 mil. barelov. Zásoby benzínu v USA v týždni končiacom sa 31. marca sa však znížili o 0,6 mil. barelov na 239,1 mil. barelov. Informoval o tom americký Federálny úrad pre energetiku (EIA) v pravidelnej týždňovej správe, ktorú zverejnil na svojej internetovej stránke. Minulý týždeň sa do USA v priemere dovážalo zhruba 7,9 mil. barelov ropy denne, čo bol oproti predchádzajúcemu týždňu pokles o 374 tis. barelov denne. Počas uplynulých štyroch týždňov sa do krajiny v priemere denne importovalo vyše 7,9 mil. barelov ropy. Oproti rovnakému štvortýždňovému obdobiu minulého roka sa import zvýšil o 2,3 percenta. EIA vo svojej správe ďalej konštatuje, že americké rafinérie minulý týždeň spracovali vyše 16,4 mil. barelov ropy denne. Oproti predošlému týždňu to bolo o 203 tis. barelov denne viac. Rafinérie svoju prevádzkovú kapacitu využívali na 90,8 percenta. Produkcia benzínu sa však minulý týždeň zmenšila a bola v priemere na úrovni 9,5 mil. barelov denne.


Schôdzu otvoril Bugár, Glváč na stoličke podpredsedu nesedí

BRATISLAVA. Piatkovú schôdzu otvoril podpredseda parlamentu Béla Bugár (Most-Híd). Martin Glváč na stoličke podpredsedu nesedí. Vo štvrtok počas schôdze opoziční poslanci žiadali, aby jej predsedal niekto iný. V pléne sa do rozpravy prihlásili viacerí poslanci, nevystúpili k aktuálnemu návrhu, namiesto toho poukázali na jeho údajnú komunikáciu s Marianom Kočnerom. Glváč sa podľa nich spreneveril svojej funkcii a znevažuje svojou prítomnosťou v pozícii podpredsedu všetko to, čo je v parlamente prerokúvané. Podpredseda parlamentu reagoval na kritiku tým, že s Kočnerom komunikoval aj šéf SaS Richard Sulík. Poslanci v úvode ôsmeho rokovacieho dňa 51. schôdze parlamentu pokračovali v diskusii k novele o ochrane, podpore a rozvoji verejného zdravia. Tá navrhuje, aby sa do materských škôl neprijímali deti, ktoré nepodstúpili pravidelné očkovanie. Zákonodarcovia by sa mali ešte vyjadriť k niekoľkým neprerokovaným bodom programu. Sú medzi nimi viaceré zdravotnícke novely. V závere októbrovej schôdze by sa mali venovať reforme nemocníc, takzvanej stratifikácii. Tá je zahrnutá v novele zákona o poskytovateľoch zdravotnej starostlivosti. Pacientom má priniesť kvalitnejšiu zdravotnú starostlivosť meranú cez lepšie výsledky liečby. Poslanci by mali o prerokovaných bodoch hlasovať až v pondelok. O tom, že v piatok hlasovať nebudú, sa dohodli predsedovia poslaneckých klubov na grémiu.


Taliban sa prihlásil k vražde veliteľa špeciálnej policajnej jednotky

Karwan viedol tucty operácií proti hnutiu.

KÁBUL. Ozbrojenec v Afganistane zastrelil vysokopostaveného veliteľa špeciálnej policajnej jednotky, ktorý bol práve na pikniku s rodinou v hlavnom meste. Hovorca ministerstva vnútra v piatok potvrdil, že Azizullah Karwan viedol tucty operácií proti hnutiu Taliban. Zabili ho vo štvrtok v Kábule, pričom predtým prežil niekoľko pokusov o atentát. Karwan pôsobil v provincii Paktíja, kde úzko spolupracoval s americkými špeciálnymi jednotkami. Ako ďalej informoval poslanec z tejto provincie, jeho smrť predstavuje veľkú ranu pre boj proti militantom na východe krajiny. Dodal, že zosnulý vyčistil oblasť od stoviek členov Talibanu. Hovorca extrémistickej skupiny v telefonickom rozhovore potvrdil, že za vraždou Karwana stojí Taliban.


Britská polícia zatkla po útoku v londýnskom metre ďalších dvoch mužov

Protiteroristické policajné komando zatklo 25-ročného muža v meste Newport vo Walese.

LONDÝN. Britská polícia zadržala v stredu vo Walese ďalších dvoch mužov, ktorí sú podozriví z účasti na bombovom útoku, ku ktorému došlo v piatok v londýnskom metre. Informovala o tom spravodajská televízia Sky News. K zadržaniu oboch podozrivých došlo v meste Newport v južnom Walese. Ide o dvoch mužov vo veku 48 a 30 rokov. Obaja boli zadržaní v súlade s protiteroristickým zákonom. Pri čiastočnom výbuchu bomby, ku ktorému došlo v piatok počas dopravnej špičky v londýnskej stanici metra Parsons Green, utrpelo zranenia 30 ľudí. Dvoma podozrivými z účasti na útoku, ktorých polícia zatkla v sobotu, sú 18-ročný utečenec z Iraku a 21-ročný muž pochádzajúci zo Sýrie. Polícia ich zatiaľ z ničoho neobvinia a neuviedla ani podrobnosti z vyšetrovania, informovala agentúra AP. V osudný piatok počas raňajšej dopravnej špičky vybuchla na nadzemnej stanici metra Parsons Green v jednom z vozňov podomácky vyrobená bomba, čo viedlo k zraneniu 30 ľudí. Nálož podľa polície explodovala len "čiastočne" a nikto zo zranených nebol v ohrození života. K zodpovednosti za výbuch sa v rovnaký deň prihlásila teroristická organizácia Islamský štát (IS). Britská ministerka vnútra Amber Ruddová ale v nedeľu vyhlásila, že "v tomto štádiu nie sú žiadne dôkazy" o účasti IS na útoku. Podľa nej však všetko naznačuje tomu, že útok nebol činom tzv. osamelého vlka.


Stačil im na to jediný gól. Nováčik dokonalo zaskočil Arsenal a berie všetky body

Arsenal ostáva na piatom mieste tabuľky.

LONDÝN. Futbalisti Arsenalu Londýn zakopli v pondelňajšom zápase 9. kola anglickej Premier League, keď na ihrisku Sheffieldu United prehrali 0:1. Domáci sa dostali do vedenia v 30. minúte, keď sa presadil po rohu francúzsky útočník Lys Mousset. V ďalšom priebehu mali prevahu hostia, no proti dobre organizovanej obrane súpera sa nedokázali presadiť. Sheffield si tak pripísal tretiu výhru v sezóne a poskočil z 15. na 9. miesto tabuľky. Arsenal nevyužil šancu dostať sa na tretie miesto a s 15 bodmi figuruje na piatej priečke. Na vedúci Liverpool stráca desať bodov. Premier League 2019/2020 - 9. kolo - výsledok - pondelok Gól: 30. Mousset


Počet samovrážd na Slovensku klesol, na život si častejšie siahajú muži

BRATISLAVA. Samovraždy sa na Slovensku vlani podpísali pod úmrtie 545 ľudí. V porovnaní s prechádzajúcim rokom ich počet klesol o 47. Ako ďalej vyplýva z údajov Národného centra zdravotníckych informácií (NCZI), celkovo sa vlani zaznamenalo 1496 prípadov úmyselného sebapoškodenia. "Svoj život ukončili samovraždou prevažne muži. Pri pokusoch o samovraždu bol podiel mužov a žien vyrovnaný," uviedlo NCZI. Najviac samovrážd spáchali ľudia vo veku 50 až 59 rokov. Najčastejším spôsobom u obidvoch pohlaví bolo obesenie, zaškrtenie a zadusenie (306 mužov, 33 žien). Skokom z výšky si život vzalo 38 mužov a 28 žien, výstrelom z ručnej zbrane ukončilo svoj život 35 mužov a jedna žena. Najviac samovrážd bolo v novembri (59), najviac samovražedných pokusov v máji (107). "Najviac samovrážd (108) bolo zaznamenaných medzi 22.00 až 7.00 h. Najviac samovražedných pokusov (195) bolo evidovaných medzi 13.00 až 18.00 hodinou. Pondelok bol deň s najväčším počtom samovrážd aj samovražedných pokusov," priblížilo NCZI. Najviac samovrážd bolo v Banskobystrickom (90 osôb) a Bratislavskom kraji (76 osôb). Najmenej ich bolo v Trenčianskom (52 osôb). Zaznamenalo sa tiež 951 pokusov o samovraždu, čo je medziročný nárast o 92 prípadov. Zo 489 samovražedných pokusov u mužov bolo 38,7 percenta demonštratívnych, ženy sa pokúsili o samovraždu 462-krát, z toho v 35,5 percenta demonštratívne. Najčastejšie sa pokúšali o samovraždu osoby vo vekovej kategórii 30 až 39 rokov, konkrétne 136 mužov a 88 žien, ukazujú dáta NCZI. Pri samovražedných pokusoch volilo 133 mužov ako spôsob vykonania činu úmyselné samopoškodenie ostrým predmetom. Ženy sa najčastejšie pokúšali siahnuť si na život otrávením liekmi (219 žien).


Získal zlato na olympiádie, v NBA odohral šestnásť sezón. Legendárny Ginobili ukončil kariéru

Argentínčanova profesionálna kariéra trvala 23 rokov.

NEW YORK. Štvornásobný víťaz basketbalovej NBA a olympijský víťaz z Atén 2004 Manu Ginobili oznámil ukončenie bohatej a úspešnej kariéry. Štyridsaťjedenročný Argentínčan odohral v zámorskej profilige 16 sezón, všetky v drese San Antonio Spurs. Ginobiliho profesionálna kariéra trvala 23 rokov, začal v rodnej Argentíne a potom sa preslávil na talianskych palubovkách. Do San Antonia prišiel v roku 2002. Spoločne s Timom Duncanom a Tonym Parkerom vytvoril "veľkú trojku" v drese Spurs. "So zvláštnym pocitom chcem oznámiť môj koniec profesionálnej kariéry. Obrovské ďakujem patrí rodine, priateľom, spoluhráčom, trénerom, realizačným tímom a fanúšikom, teda všetkým, ktorí za uplynulých 23 rokov boli so mnou. Bola to fantastická jazda, o akej som nesníval," napísal Ginobili na Twitteri. Argentínčana si Spurs vybrali v drafte 1999 z 57. miesta. V základnej časti NBA odohral 1057 zápasov s priemerom 13,3 bodu a 3,8 asistencie na duel. Dvakrát sa predstavil v exhibičnom Zápase hviezd NBA.


Kyrgios reaguje na Djokovičovo správanie: Mňa by za to suspendovali do roku 2025

Srb počas finále v katarskej Dauhe frustrovane napálil loptičku smerom do hľadiska. Trafil jednu z diváčok.

DAUHA. Austrálsky tenista Nick Kyrgios sa verejne posťažoval na dvojaký meter pri posudzovaní vzplanutí na kurte. "Mňa by diskvalifikovali a dištancovali do roku 2025," napísal na twitteri aj so smajlíkom búrlivák Kyrgios. Priložil aj video, ktoré ukazuje, ako Srb Novak Djokovič počas prvého setu sobotňajšieho finále v katarskej Dauhe proti Britovi Andymu Murraymu frustrovane napálil loptičku smerom do hľadiska, pričom zasiahol jednu z diváčok. Úder nebol príliš prudký a smeroval od zeme. Od rozhodcu Carlosa Bernardesa dostal druhý muž singlového renkingu ATP Djokovič napomenutie. "Samozrejme, že som nechcel nikoho trafiť. Stalo sa," uznal podľa ASAP Sports Djokovič. "Mal som šťastie, že som nedostal prísnejší trest. Musím si na takéto veci dávať väčší pozor. Prípadné finančné dôsledky budem absolútne akceptovať. Za zlyhania treba pykať," dodal Srb, ktorý napokon zvíťazil nad Murraym 6:3, 5:7, 6:4.


Produkcia ropy v štátoch OPEC klesla na osemročné minimum

Ceny ropy klesli zo svojich aprílových maxím.

LONDÝN. Produkcia Organizácie krajín vyvážajúcich ropu v júli opäť klesla a dostala sa na osemročné minimum. Hlavným dôvodom bolo dobrovoľné obmedzenie ťažby najväčšieho exportéra kartelu, Saudskej Arábie, čo ešte prehĺbilo straty spôsobené sankciami USA proti Iránu a výpadkami v ďalších štátoch OPEC. OPEC v júli vyprodukovala 29,42 milióna barelov ropy denne, ukázal prieskum agentúry Reuters. To bolo o 280.000 barelov denne menej ako v júni a najmenej od roku 2011. Prieskum ukázal, že Saudská Arábia plní svoj plán viac priškrtiť ťažbu, než požaduje dohoda skupiny OPEC+, aby podporila ceny komodity. Produkcia Saudskej Arábie sa v júli znížila na 9,65 milióna barelov denne, pričom podľa dohodnutých kvóty by mohla ťažiť 10,311 milióna barelov denne. OPEC a ďalší producenti na čele s Ruskom začiatkom júla predĺžili dohodu o obmedzení produkcie o deväť mesiacov do konca marca 2020. Aj napriek zníženiu dodávok z krajín OPEC ceny ropy klesli zo svojich aprílových maxím. Dôvodom sú obavy zo spomaľovania globálnej ekonomiky.


O väzbe údajného vplyvného člena piťovcov rozhodne Najvyšší súd

BRATISLAVA. Najvyšší súd (NS) SR bude vo štvrtok 13. októbra rozhodovať o tom, či Marek O., považovaný za vplyvného člena bratislavskej skupiny piťovcov, zostane vo väzbe za mrežami. "Na Najvyšší súd SR vo štvrtok 6. októbra napadla trestná vec obvineného Mareka O. Termín neverejného zasadnutia je už určený na 13. októbra," uviedol v pondelok pre TASR Boris Urbančík, štátny radca a hovorca Najvyššieho súdu SR. Sudca pre prípravné konanie Špecializovaného trestného súdu, pracovisko Banská Bystrica, zobral koncom septembra obvineného Mareka Orlíka do väzby. Národná kriminálna agentúra ho zadržala 27. septembra v bratislavskom Lamači v súvislosti s podozrením z násilnej trestnej činnosti. Vyšetrovateľ ho obvinil zo zločinov založenia, zosnovania a podporovania zločineckej skupiny a hrubého nátlaku. Má ísť o osobu prepojenú so zločineckým gangom piťovcov, dokonca s odsúdeným šéfom skupiny piťovcov Jurajom Ondrejčákom mal aj podnikať. Prokurátor Úradu špeciálnej prokuratúry navrhoval vzatie obvineného Mareka O. do väzby z dôvodu, aby nemohol utiecť alebo sa skrývať, pokračovať v trestnej činnosti a ovplyvňovať svedkov. Sudca špecializovaného súdu napokon akceptoval dôvody kolúznej a preventívnej väzby, útekovú nie. Voči rozhodnutiu podal prokurátor sťažnosť a podal ju aj obvinený. Rozhodovať teda bude v najbližších dňoch Najvyšší súd SR. Juraj Ondrejčák a Marek O. spolu figurujú v spoločnosti Baresto, s.r.o., so sídlom na Studenohorskej ulici v Lamači. Firma je od júna tohto roka v konkurze. Ondrejčák si momentálne odpykáva 16-ročný trest vo väzení za riadenie zločineckej skupiny, nedovolené ozbrojovanie a poškodzovanie cudzej veci. Piťovci sa podľa názoru súdu venovali obchodom s drogami a vyberaniu výpalného.


Irán tvrdí, že rozložil špionážnu sieť CIA

Napätie medzi Washingtonom a Teheránom eskaluje po obvineniach zo strany USA, že Irán stál za útokmi na dva ropné tankery v Ománskom zálive.

TEHERÁN. Irán v utorok oznámil, že rozložil novú špionážnu sieť napojenú na americkú Ústrednú spravodajskú službu (CIA) a zatkol množstvo špiónov. Informovala o tom agentúra AFP. "Nasledujúc záchytné body v amerických tajných službách sme nedávno objavili nových členov, ktorých Američania najali, a rozložili sme novú špionážnu sieť," uviedla iránska štátna tlačová agentúra IRNA s odvolaním sa na vládne zdroje. Niekoľko údajných členov siete CIA bolo zatknutých a odovzdaných justícii, zatiaľ čo pri ostatných je treba "ďalšie vyšetrovanie". IRNA označila túto akciu za "ďalekosiahly úder" pre americké tajné služby a uviedla, že ju Teherán vykonal v spolupráci so "zahraničnými spojencami", žiadnu krajinu však neuviedla. Agentúra nespresnila, koľko zahraničných agentov bolo zatknutých, alebo či operovali iba v Iráne. Iránska štátna televízia v utorok odvysielala program o detailoch operácie z roku 2013, pomocou ktorej sa podarilo Teheránu rozložiť inú špionážnu sieť CIA. Napätie medzi Washingtonom a Teheránom eskaluje po obvineniach zo strany USA, že Irán stál minulý týždeň za útokmi na dva ropné tankery v Ománskom zálive. Islamská republika to odmieta.


Pellegrini odmieta návrhy, ktoré by Slovensku prikazovali prijať migrantov

BRATISLAVA. Predseda vlády Peter Pellegrini (Smer-SD) na rokovaní lídrov Európskej únie nikdy nebude súhlasiť s návrhom, ktorý by akýmkoľvek spôsobom prikazoval Slovensku prijať migrantov z rozhodnutia iných krajín. Odmieta aj systém ich povinného prerozdeľovania. TASR o tom informovali z tlačového odboru Úradu vlády. S podobným stanoviskom budú vystupovať aj všetci členovia vlády, ktorí sa zúčastňujú na rokovaniach EÚ. Vyhlásenia o tom, že krajiny, ktoré nechcú prijať migrantov, by mali byť potrestané, považuje predseda vlády za nevhodné pri hľadaní riešení, ktoré majú byť postavené na európskom konsenze. Tiež by podľa neho mali byť udržateľné, systémové a zamerané na príčiny a korene migrácie, nie až na jej dôsledky. Francúzsky prezident Emmanuel Macron tento týždeň prehlásil, že štáty EÚ čoskoro dosiahnu dohodu na "automatickom" prerozdeľovaní migrantov zachránených na mori. Podľa agentúry AFP vyzval na dohodu, na ktorej sa budú podieľať všetky krajiny EÚ, inak budú "potrestané finančne". Politika EÚ musí v tejto otázke kombinovať humanitu, solidaritu a efektívnosť, konštatoval Macron a vyzval na väčšie úsilie pri repatriovaní neúspešných uchádzačov o azyl. Taliansky premiér Giuseppe Conte uviedol, že získal podporu Francúzska pre systém prerozdeľovania migrantov v tom zmysle, že Rím by sa mohol spoľahnúť na celú EÚ, čo sa týka automatického prijímania podielu zo všetkých nových príchodov migrantov, len čo budú zachránení.


Danko podporí rodinu. Kiska, Čaputová ani Pellegrini na pochody nepôjdu

Pride aj pochod Hrdí na rodinu sa uskutočnia v sobotu 20. júla v Bratislave.

BRATISLAVA. Líder vznikajúcej strany Za ľudí a bývalý prezident Andrej Kiska sa nezúčastní ani na Dúhovom Pride, ani na pochode Hrdí na rodinu. Obe akcie sa v sobotu konajú v Bratislave. Kiska to na Facebooku oznámil s tým, že cez víkend bude so svojou rodinou, tromi malými deťmi. Pripomenul, že ako prezident prijal zástupcov iniciatívy Inakosť v Prezidentskom paláci, aj organizátorov Národného pochodu za rodinu. "Ku každému človeku som vždy pristupoval s rešpektom, s úctou a s pochopením. Verím, že v takomto duchu sa budú niesť aj sobotné pochody. Myslím si, že je v záujme nás všetkých, aby sme spolu diskutovali a odstraňovali prekážky a problémy, ktoré nás v každodennom živote trápia," uviedol Kiska. Kiska oficiálne oznámil vznik novej strany 17. júna, dva dni po odchode z Prezidentského paláca. Svoju stranu definoval ako centristickú, sú v nej podľa neho liberálnejší aj konzervatívnejší ľudia. On sám sa ako prezident zúčastnil na referende Aliancie za rodinu, ktoré bolo v roku 2015. Po vzniku strany hovoril o tom, že nie je za schválenie registrovaných partnerstiev. Na pochody sa nechystá ani prezidentka Zuzana Čaputová. Tvrdí, že "rešpektuje snahu všetkých komunít a menšín, angažovať sa a aktívne upozorňovať na svoje práva a uplatňovať svoju slobodu prejavu". Pochodov sa nezúčastní ani premiér Peter Pellegrini. "Predseda vlády plne rešpektuje právo všetkých komunít slobodne a pokojnou cestou prezentovať svoje názory a postoje," uvádza sa v stanovisku tlačového odboru Úradu vlády. Danko sa zúčastní na sobotnom (20. 7.) podujatí Hrdí za rodinu. Potvrdil to organizátorom pochodu. "Každý má právo žiť, ako sa rozhodne, nikto však nemá právo na to, aby maloleté deti nútil žiť vo zväzku dvoch mužov alebo dvoch žien. Pre SNS vždy bola hranica akceptovateľnosti to, aby si homosexuálne páry nemohli adoptovať maloleté deti," skonštatoval Danko. Deviaty ročník festivalu Dúhový PRIDE Bratislava, organizovaný rovnomenným občianskym združením, sa uskutoční v sobotu 20. júla. Organizátori chcú podujatím upozorniť, že všetci ľudia sú si rovní bez ohľadu na ich sexuálnu orientáciu alebo rodovú identitu. V rovnaký deň sa v hlavnom meste bude konať aj pochod Hrdí na rodinu, ktorý organizuje občianska iniciatíva Aliancia za rodinu. "Každý rok sa rôzne zoskupenia a aj niektoré politické strany snažia využiť naše podujatie na osobné zviditeľnenie a komunikáciu tém, ktoré s nami nesúvisia. Berieme to ako daň za úspešnosť," reagoval pre agentúru SITA výkonný riaditeľ Iniciatívy Inakosť Martin Macko. Aliancia za rodinu na facebookovej stránke uviedla, že protestovať nebudú. "Pokojne a s prajnosťou v srdci voči všetkým ľuďom chceme v deň gay pridu svedčiť o históriou overenom dobre, ktoré sa nachádza v manželskom vzťahu medzi mužom a ženou," napísala Aliancia na stránke. Dúhový PRIDE bude na Hviezdoslavovom námestí od 15:00. Pochod Hrdí na rodinu odštartuje o 14:30 na Rudnayovom námestí pri Katedrále sv. Martina.


Páchateľa útoku dodávkou zachránil pred zlynčovaním miestny imám

Útočníkom bol 47-ročný Darren Osborne z grófstva Somerset.

LONDÝN. Pravdepodobného útočníka, ktorý v noci na pondelok vrazil s dodávkou do moslimských veriacich pred mešitou neďaleko Finsbury parku v severnej časti Londýna, obvinili z terorizmu. Oznámila to londýnska Metropolitná polícia. Polícia spresnila, že 47-ročného muža pôvodne zatkli pre podozrenie z pokusu o vraždu. Neskôr ho však obvinili zo "spáchania, prípravy a nabádania" na teroristické činy "vrátane vraždy a pokusu o vraždu", uviedla s odvolaním sa na vyhlásenie polície agentúra DPA. "V tejto fáze vyšetrovania sa predpokladá, že podozrivý konal sám, prešetrujeme však samozrejme všetky okolnosti, ktoré k útoku viedli," vyhlásila polícia, ktorá dnes v súvislosti s útokom uskutočnila domovú prehliadku v meste Cardiff. Spravodajská stanica BBC s odvolaním sa na nemenované zdroje uviedla, že útočníkom bol 47-ročný Darren Osborne, ktorý pochádza z mesta Weston-super-Mare na severe grófstva Somerset neďaleko Cardiffu a má štyri deti. Lídri náboženských spoločenstiev po ataku velebia imáma Mohammeda Mahmouda, ktorý zabránil rozvášnenému davu v zlynčovaní útočníka. "Nebol som to len ja sám - boli tam aj ďalší bratia. Boli pokojní a rozvážni a podarilo sa im upokojiť ľudí a uhasiť všetky prejavy hnevu," povedal podľa televízie Sky News duchovný, ktorý predstúpil pred médiá. Mahmoud následne spoločne so svojimi "bratmi" muža zadržiaval až do príchodu polície a davu zabránil v tom, aby ho zlynčoval. Podľa imáma sa im útočníka podarilo ochrániť "s božou milosťou". Mahmoud dodal, že útočník mu nič nepovedal. Iný moslimský duchovný však uviedol, že útočník rozprával tesne predtým, ako ho Mahmoud s ďalšími zadržal. Údajne hovoril vety ako "Prispel som svojou troškou" a "zaslúžili ste si to". K útoku došlo v noci nadnes, keď muž s dodávkou z požičovne vrazil do davu moslimov, ktorí sa zúčastňovali na večerných modlitbách konaných počas pôstneho mesiaca ramadán. Útočníka, 47-ročného belocha, zrejme z dodávky vytiahol rozvášnený dav, uviedla AP. Jeden muž zomrel priamo na mieste, nie je však doposiaľ jasné či skonal na následky útoku alebo bolo príčinou jeho úmrtia niečo iné. Zranenia pri útoku zároveň utrpelo desať ľudí. Deväť z nich hospitalizovali v dovedna troch nemocniciach.


PODCAST DEJINYMach: Muž, pre ktorého bol radikalizmus politickou kariérou

Karierista alebo fanatik, ktorý oddane slúžil?

Bol jednou z tvárí ľudáckeho režimu, minister vnútra počas vojnovej Slovenskej republiky, šéf Hlinkovej gardy a muž spoluzodpovedný za osud slovenských Židov – Alexander Mach. Jeho excentrická povaha a sebavedomé vystupovanie prenikli aj do širšieho ľudového povedomia. Šaňo Mach, ako sa mu hovorievalo, sa na vrchole svojej politickej kariéry rád ukazoval a neraz pritom pozabudol na vlastné mantinely. Machov typicky radikálny a agresívny slovník sa zapísal aj do domácej pamäte ako tzv. „machovčina“. A tzv. Machau (po vzore Dachau) bolo zľudovené označenie pre ilavskú väznicu, kde povestný Šaňo sústreďoval svojich politických oponentov. Napriek tomu to bol muž plný kontrastov – z niekdajšieho seminaristu, ktorý sa pripravoval na dráhu kňaza sa stal radikálny politik. Napriek tvrdému politickému slovníku si udržiaval blízke vzťahy i so svojimi ideologickými nepriateľmi – s komunistami a v závere svojho verejného života napokon pred Národným súdom zoči-voči ťažkým obvineniam prejavil ľútosť. Kto bol tento muž? Karierista bez chrbtovej kosti, ktorému boli ľahostajné individuálne ľudské osudy? Alebo to bol fanatik, ktorý veril a oddane slúžil svojmu presvedčeniu? Jaroslav Valent z magazínu Historická revue sa rozprával s historikom Antonom Hruboňom z Katedry európskych kultúrnych štúdií Filozofickej fakulty Univerzity Mateja Bela v Banskej Bystrici. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Šatan: Môj vzťah s Chárom? Akoby to bola atrakcia

BRATISLAVA. Na konci júna sa stal novým prezidentom Slovenského zväzu ľadového hokeja. Suverénne. Miroslav Šatan získal 229 hlasov, jeho súper Jaromír Šmátrala 99. Tesne pred voľbami sa kandidatúry vzdal Dárius Rusnák. Šatanovo zvolenie do funkcie šéfa zväzu okrem iného predznamenáva, že Kanaďan Craig Ramsay by mal pokračovať ako tréner seniorskej reprezentácie. "Nové mená nemám, mám staré meno. Ramsay za dva roky nastavil nový trend a zmenil pohľad na hru reprezentačného výberu. A fanúšikovia to ocenili," uviedol Šatan v relácii Overtime na Ticketportal TV, ktorú moderuje Boris Valábik. "Boli by sme radi, ak by Craig pokračoval vo funkcii trénera. Som s ním v intenzívnom kontakte a verím, že sa dohodneme," priznal nový prezident SZĽH. Otázkou tiež je, kto bude novým generálnym manažérom reprezentácie. Doteraz túto funkciu zastával práve Šatan. "Prioritou je výber trénera, potom budeme hľadať generálneho manažéra. Ak Craig ostane, budeme hľadať človeka, ktorý je v jeho koncepcii znalý, aby nevznikol žiadny konflikt," doplnil Šatan. Na hľadanie generálneho manažéra majú podľa jeho slov ešte čas, prvým turnajom seniorskej reprezentácie bude až novembrový Nemecký pohár. Šatan ako člen Ligovej rady v nedávnych týždňoch rozhodoval aj o návrate Slovana Bratislava do Tipsport ligy. Jednou z podmienok bolo, aby bratislavský klub splatil všetky dlhy voči hráčom a trénerom. Tie si vyrobil počas pôsobenia v Kontinentálnej hokejovej lige (KHL). Dohromady dlhoval 67 hráčom a trénerom približne tri milióny eur. V súčasnosti má s väčšinou podpísané splátkové kalendáre. Kritici akoby si neuvedomovali, že je 67 rodín, ktoré čakajú na peniaze. "Je paradoxné, že KHL nechala, aby Slovan robil dlhy a napriek tomu naďalej fungoval. SZĽH bral ohľad na hráčov a trénerov. Už tu vnímam pozitívne vstup zväzu do fungovania ligy, aby urobil podmienky, ktoré donútili Slovan sa s hráčmi dohodnúť," tvrdil Šatan. Ak Slovan nebude plniť svoje záväzky, počas sezóny mu môžu licenciu odobrať. "Hráči by mohli ďakovať zväzu alebo mu poslať ďakovné pohľadnice za to, že peniaze uvidia. Ak by Slovan padol, nielenže by hráči nemali peniaze, ale malo by to dopad aj na juniorov a dorast. Mohlo to znamenať koniec Slovana ako takého," upozornil Šatan. Osobne nerozumie kritikom, ktorí zväzu vyčítajú, že Slovan dostal licenciu. "Akoby si neuvedomovali, že je 67 rodín, ktoré čakajú na peniaze. Naša agenda bola, aby hráči peniaze dostali. Nemyslím si, že Slovan bude naďalej hazardovať so svojím menom," doplnil. Šatan na záver rozhovoru priznal, že nerozumie, prečo sa fanúšikovia a médiá ešte stále zaujímajú o jeho vzťah so Zdenom Chárom. Ich spor sa začal v novembri 2012, keď vo vzájomnom súboji Chára po tvrdom strete zranil Šatana. Uzmierili sa v júli 2014. "Náš vzťah je normálny. Fungovali sme spolu na Svetovom pohári 2016, nedávno sme boli spolu na golfovom turnaji, rozprávali sme sa pred hotelom," priznal. "Neviem, či to niektorí vnímajú ako neuzavretú vec alebo ako atrakciu. Ale pre nás je už nezaujímavé sa k tomu vracať," dodal Šatan.


Ceny rakúskych výrobcov zrýchlili vo februári rast

Index cien výrobcov vzrástol vo februári medziročne o 2,9 percenta.

VIEDEŇ. Ceny rakúskych výrobcov vzrástli vo februári tretí mesiac po sebe, pričom tempo rastu sa výrazne zrýchlilo. Ukázali to zverejnené údaje rakúskeho štatistického úradu. Index cien výrobcov vzrástol vo februári medziročne o 2,9 % po 2-% raste v prvom mesiaci roka. K zrýchleniu rastu prispeli najmä ceny energií, ktoré sa zvýšili o 6,4 %. Na medzimesačnej báze sa ceny producentov v Rakúsku rovnako zvýšili, tempo rastu sa však spomalilo. Zatiaľ čo v januári vzrástli o 0,5 %, vo februári rast dosiahol 0,1 %.


Ktoré mená sa v tomto roku používali najčastejšie? Poradie sa zmenilo

Popularitu opäť získavajú pôvodné slovenské mená, ale aj také, ktoré spomína Biblia.

BRATISLAVA. Najobľúbenejšie krstné mená, ktoré dávajú deťom rodičia, sa oproti vlaňajšku len mierne popresúvali. U chlapcov si Jakubovia vymenil poradie s Adamami, ktorých odsunuli na druhé miesto. Najčastejším dievčenským menom zostala aj v tomto roku Sofia. Ak by sa však mená Ema a Emma rátali spoločne, Sofiu by výrazne predbehli. Údaje z matrík SME poskytlo ministerstvo vnútra. „Vo výstupe sme zohľadnili prvé meno dieťaťa, druhé a ďalšie meno v poradí sme nebrali do úvahy,“ vysvetlil tlačový odbor. Chlapčenské Dievčenské Zdroj: MV SR Keďže do konca roka zostáva ešte niekoľko dní, údaje sa podľa neho môžu mierne zmeniť. V rebríčku sa opakovane objavili aj v minulosti menej časté mená ako Laura či Eliška. Naopak, chýbajú v ňom dlhoročné stálice ako Anna, Jana či Peter. Matrikári sa však tento rok stretli aj s netradičnými menami ako Armani, Diego či Chanel. Vyskytli sa aj Lucas, Tobias, Anny, Antoine alebo Boglárka. Výber mien pre potomkov sa rokmi mení podľa etnologičky Kataríny Nádaskej vplyvom módy, ale aj celkového naladenia spoločnosti. „V minulosti sa mená dávali najmä podľa svätcov, aby každé dieťa malo svojho nebeského patróna,“ vysvetľuje Nádaská. Biblické mená populárne najmä na začiatku dvadsiateho storočia začali najmä po druhej svetovej vojne podľa nej nahrádzať rôzne iné, ktoré už neboli rýdzo slovenské, ale mali zahraničný pôvod. „Posledných päť-šesť rokov sa však dá povedať, že sa opäť vraciame k pôvodným slovenským menám a populárne sú opäť aj starozákonné mená,“ pokračuje Nádaská. Ako príklad uvádza rastúcu popularitu mien ako Dávid, Teo, Timotej či Sára alebo Ester. Éra, v ktorej sa ľudia často inšpirovali seriálmi či telenovelami, je podľa nej už na ústupe, hoci sa stále nájdu aj potomkovia ako Sandokan či Šeherezáda. Na nové mená v spoločnosti reagujú rýchlo aj niektorí vydavatelia a novinky postupne pridávajú do kalendárov. Na Slovensku však zaraďovanie mien do kalendárov nikto nereguluje, a tak sa ku konkrétnym dátumom priraďujú prakticky voľne. Môže sa teda stať, že rôzne kalendáre spomínajú rovnaké novodobé meno pri rôznych dátumoch. „Pri starších menách sa však dodržuje úzus a zachováva sa už ustálený dátum,“ hovorí Nádaská. Rovnaké mená v rôznych dňoch v kalendároch pritom napríklad v Maďarsku nie sú až takou výnimočnosťou. Tamojšie kalendáre niektoré mená spomínajú počas roka opakovane, preto meniny v krajine nie sú také populárne ako na Slovensku. Napríklad Pál by ich slávil sedemkrát do roka. Ak niekto svoje meno nenájde v kalendári vôbec, nemusí sa na dátum svojich menín pozrieť len do zahraničia. Pomôckou môžu byť aj cirkevné kalendáre, kde sú aj mená, ktoré bežné svetské kalendáre nespomínajú, hoci do spoločnosti postupne prenikajú. Takými sú napríklad Gorazd či Svorad.


Cesta z Trenčína do Bánoviec nad Bebravou je pre nehodu uzatvorená

MNÍCHOVA LEHOTA. Na ceste I/9 v katastri obce Mníchova Lehota pod motorestom Radar v Trenčianskom okrese sa stala vážna dopravná nehoda. Cesta je úplne uzatvorená. Informovalo o tom Operačné stredisko Krajského riaditeľstva Policajného zboru v Trenčíne. "Žiadame všetkých vodičov, aby na ceste z Trenčína do Bánoviec nad Bebravou aj späť, použili cestu cez Trenčianske Teplice a cez kopec Machnáč. Obchádzku riadi polícia," upozorňuje polícia.


Pánik strelil hetrik a je najlepším strelcom NHL, Chára sa pobil

Slovenský útočník Richard Pánik prežíva skvelý úvod sezóny.

BRATISLAVA. Nezabudnuteľnú noc má za sebou slovenský hokejový útočník Richard Pánik v drese Chicaga. K víťazstvu svojho tímu nad Nashvillom (5:3) prispel hetrikom, ktorý bol pre 25-ročného rodáka z Martina prvým počas kariéry v NHL. "Mojím najväčším problémom doteraz bola nestálosť výkonov. Bodaj by ma takýto úvod nakopol a dostal ma viac do hry," zaželal si Richard Pánik na webe TSN. "Má za sebou výborný zápas. Ukázal, čoho je schopný v ofenzíve, s pukom dokáže veľké veci," pochválil Pánika tréner Chicaga Joel Quenneville.  Pánik má po troch zápasoch sezóny na konte štyri góly a jednu asistenciu a spolu s torontským nováčikom Austonom Matthewsom sú na čele tabuľky strelcov celej súťaže. V kanadskom bodovaní je s piatimi bodmi na štvrtom mieste. Pánikov skúsenejší krajan z útoku Blackhawks Marián Hossa síce ani v treťom zápase sezóny nedosiahol 500. gól v zámorskej kariére, ale k triumfu svojho tímu prispel jednou asistenciou. V zápase Toronto - Boston sa zrodilo víťazstvo domácich 4:1 - z minisúboja slovenských obrancov tak vyšiel víťazne Martin Marinčin. Dvadsaťštyriročný košický rodák si pripísal aj jednu asistenciu. Skúsený obranca Bostonu Zdeno Chára si pripísal až sedem trestných minút, tiež dva hity a dva minúsové body. Chára sa v tretej tretine pobil so zlým mužom v drese Toronta Mattom Martinom. V sobotu sa predstavil aj útočník Detroitu Tomáš Tatar, ale do tabuľky produktivity neprispel. Jeho Detroit prehral na ľade Floridy 1:4. Už 44-ročný český útočník Jaromír Jágr si vo svojej 23. sezóne v NHL pripísal prvý bod, keď prihral Alexandrovi Barkovovi na tretí gól Floridy. Je to 1120. asistencia Jágra v základnej časti NHL, zatiaľ čaká na 750. gól. Brankár Panthers Roberto Luongo predviedol 21 zákrokov a dosiahol 438. víťazstvo kariéry v NHL, čím sa osamostatnil na šiestej priečke historického rebríčka najúspešnejších gólmanov pred Jacquesom Plantom. Informoval o tom portál NHL. Florida – Detroit 4:1 (2:1, 0:0, 2:0)Góly: 2. Trocheck (J. Jokinen), 11. Sceviour (Marchessault, Malgin), 58. Barkov (Marchessault, Jágr), 59. Marchessault) - 14. Helm (Nyquist) /Tomáš Tatar (odohral 15:02 min, 2 mínusové body) - Detroit/ Toronto – Boston 4:1 (3:1, 0:0, 1:0)Góly: 3. C. Brown (Hunwick, Holland), 12. Marner (Bozak, Zajcev), 14. J. van Riemsdyk (Bozak, Gardiner), 44. M. Michálek (Rielly, MARINČIN) - 18. Pastrňák (Liles, Marchand) /Martin Marinčin (odohral 19:03 min, 1 asistencia, 1 plusový bod) - Zdeno Chára (odohral 19:05 min, 7 trestných minút, 2 hity, 2 mínusové body)/ Chicago – Nashville 5:3 (3:1, 0:1, 2:1)Góly: 7. Schmaltz (Motte), 9. Seabrook (Keith, P. Kane), 11. PÁNIK (Hjalmarsson, Keith), 45. PÁNIK (HOSSA, Anisimov), 59. PÁNIK (P. Kane, Seabrook) - 19. C. Wilson (Neal), 39. C. Smith (Subban, Ribeiro), 51. Arvidsson (Ekholm) /Richard Pánik (odohral 17:14 min, 3 góly, 4 strely, 1 plusový bod, 1 hit), Marián Hossa (odohral 14:46 min, 1 asistencia, 1 strela, 2 zblokované strely) - obaja Chicago/ Tampa Bay - New Jersey 3:2 (0:2, 2:0, 1:0)Góly: 28. Stamkos (Palát, Drouin), 31. Killorn (Kučerov, T. Johnson), 46. V. Filppula (Garrison, Point) - 1. Palmieri (Moore), 5. Zajac (Parenteau) Colorado - Dallas 6:5 (2:2, 3:2, 1:1)Góly: 10. Colborne (Grigorenko, MacKinnon), 17. Colborne (E. Johnson, Beauchemin), 21. Söderberg (Barrie, Beauchemin), 27. MacKinnon (Landeskog, Wiercioch), 28. Colborne (Zadorov, Comeau), 54. Barrie - 1. Seguin (Jamie Benn, Eaves), 7. Shore (Ritchie, Jordie Benn), 32. Jamie Benn (Seguin, Klingberg), 37. Seguin (Eaves, Hamhuis), 55. Ritchie (Shore, Sharp) Minnesota - Winnipeg 4:3 (0:2, 3:0, 1:1)Góly: 28. Stewart (Spurgeon, Suter), 29. Dumba (Stewart, Koivu), 35. E. Staal (Coyle, Parise), 55. Brodin - 19. Ehlers, 20. Wheeler (Byfuglien, Scheifele), 60. Scheifele (Perreault, Byfuglien)Washington - New York Islanders 2:1 (1:1, 1:0, 0:0)Góly: 12. Winnik (Carlson, Beagle), 28. Winnik (Alzner, Orpik) - 14. Strome (Nelson, Boychuk)Ottawa - Montreal 4:3 po sam. nájazdoch (2:0, 0:1, 1:2 - 0:0, 1:0)Góly: 7. Dzingel (Wideman, E. Karlsson), 16. Z. Smith (Wideman, Ryan), 58. Pyatt (Dzingel, Pageau), rozhodujúci nájazd E. Karlsson - 36. Petry (Beaulieu, Plekanec), 43. Lehkonen (Danault, S. Weber), 49. Petry (Galchenyuk, Gallagher)Pittsburgh - Anaheim 3:2 (1:1, 2:1, 0:0)Góly: 12. Cole (Daley, Malkin), 23. Sheary (Kunitz, Cullen), 38. Kessel (Hörnqvist) - 15. Fowler (Getzlaf, Kesler), 31. Perry (Getzlaf)Columbus - San Jose 2:3 (0:2, 0:0, 2:1)Góly: 44. Werenski (Wennberg, Atkinson), 60. Anderson (Hartnell) - 9. Bödker (Couture, Dillon), 15. J. Ward (Burns, Tierney), 60. Marleau (Burns, Vlasic)St. Louis - New York Rangers 3:2 (2:1, 1:1, 0:0)Góly: 2. Tarasenko (Parayko), 18. Paul Stastny (Fabbri, Steen), 23. Pietrangelo (Paul Stastny, Tarasenko) - 6. Kreider (Zibanejad, Girardi), 23. Zibanejad (Kreider, Holden) Vancouver - Calgary 2:1 po sam. nájazdoch (0:1, 0:0, 1:0 - 0:0, 1:0)Góly: 57. D. Sedin (Eriksson, H. Sedin), rozhodujúci nájazd Sutter - 10. BrouwerArizona - Philadelphia 4:3 po predĺžení (2:1, 0:1, 1:1 - 1:0)Góly: 9. Doan (Goligoski, Dvořák), 15. Hanzal (Chychrun, Domi), 21. Richardson (Martinook), 64. Ekman-Larsson (Hanzal, Vrbata) - 13. Raffl (Schultz, Manning), 27. Simmonds (C. Giroux), 45. Read (Konecny, Manning)


Štátna poisťovňa má schválený plán, počíta s vyrovnaným rozpočtom

Všeobecná zdravotná očakáva výsledok hospodárenia na úrovni 0,4 milióna eur.

BRATISLAVA. Všeobecná zdravotná poisťovňa (VšZP) má schválený obchodno-finančný plán na rok 2019. Ako uviedla v tlačovej správe, plán VšZP počíta v tomto roku s vyrovnaným rozpočtom a výsledok hospodárenia očakáva na úrovni 0,4 milióna eur. Celkové výnosy sa podľa plánu medziročne zvýšia o 3,4 percenta. Medziročný nárast nákladov je na úrovni šesť percent, pričom do nákladov boli zahrnuté len základné legislatívne požiadavky. "Najvyšší medziročný nárast vykazuje segment ústavnej zdravotnej starostlivosti (lôžkovej). Postarali sa o to legislatívou podmienené zvýšené personálne náklady, ktoré v absolútnom vyjadrení predstavujú 89 miliónov eur," uviedla VšZP. "Do plánovaného výsledku hospodárenia na rok 2019 nie sú zahrnuté celkové riziká, ktoré VšZP odhaduje na 169 miliónov eur. Riziko nenaplnenia výnosov za ekonomicky aktívnych poistencov v súvislosti s nižším ako projektovaným ekonomickým rastom predstavuje sumu 29 miliónov eur," píše poisťovňa. Riziko rastu nákladov predstavuje celkovo 140 miliónov eur, z toho 58 miliónov eur v liekovej oblasti, 77 miliónov eur vo výkonoch na zdravotnú starostlivosť (z toho desať miliónov eur tvoria rekreačné poukazy), päť miliónov eur v nákladoch na liečbu poistencov VšZP v cudzine a nákladov na liečbu poistencov členských štátov EÚ.Ministerstvo zdravotníctva (MZ) schválilo plán na rok 2019 s podmienkou, že VšZP zohľadní pri výdavkoch opatrenia, ktoré vzišli zo spolupráce iniciovanej v novembri 2018 novým vedením VšZP s Útvarom hodnoty za peniaze Ministerstva financií, Implementačnou jednotkou Úradu vlády a spoločnosťou Boston Consulting Group.Ako ďalej uvádza poisťovňa, výdavky uvedené vo schválenom pláne sa budú realizovať v rámci možností len do výšky disponibilných finančných zdrojov VšZP pri zabezpečení jej základných činností tak, že nebude ohrozené plnenie povinností vyplývajúce zo všeobecne záväzných právnych predpisov. VšZP bude zároveň pravidelne sledovať a vyhodnocovať svoju aktuálnu ekonomickú situáciu a komunikovať dodatočnú potrebu zdrojov v súvislosti so zvýšenými finančnými nárokmi, ktoré vyplynuli zo zhoršených ekonomických prognóz a prijatých legislatívnych úprav v roku 2018. VšZP víta rokovania medzi MZ a Ministerstvom financií o možnostiach dofinancovania rezortu zdravotníctva.VšZP predložila ministerstvu zdravotníctva, ministerstvu financií a Úradu pre dohľad nad zdravotnou starostlivosťou rozpočet na rok 2019, obchodno-finančný plán a ďalšie údaje potrebné na účely zostavenia rozpočtu verejnej správy, hodnotenia plnenia rozpočtu verejnej správy vrátane údajov o príjmoch a výdavkoch s uvedením finančných tokov k ostatným subjektom verejnej správy.


Slovenskí vojaci sa pripravujú na misiu v Iraku

Slovenskí vojaci budú mať na starosti odstraňovanie mín.

BRATISLAVA. Vojaci sa už pripravujú na vyslanie do Iraku. Slovensko ponúklo vyslanie vojakov do tejto krajiny na májovom summite NATO v Bruseli. Partnerom sme ponúkli vojakov, ktorí by mohli v tejto krajine pomáhať s výcvikom odmínovačov ako aj špecialistov na opravy ruských tankov. Vojaci na svojej internetovej stránke zverejnili informáciu, že 28 vojakov už trénuje na vyslanie do novovzniknutej misie Nato Training and Capability Building – Iraq (NTCB-I). Samotný návrh na vyslanie vojakov ešte neprešiel rokovaním vlády. Hlavnou úlohou a poslaním slovenských zástupcov mnohonárodnej jednotky, ktorá sa pripravuje na vyslanie do Iraku, bude zabezpečiť mínovú bezpečnosť všetkých príslušníkov jednotky a aj miestneho obyvateľstva, uvádza sa v tlačovej správe zverejnenej na internete. Na Slovensku sa vojaci pripravovali teoreticky aj prakticky na pôsobenie v takmer neznámom prostredí novodobého Iraku, ešte ich čaká výcvik v priestoroch Centra výcviku Lešť a záverečné sústredenie v priestoroch ženijného práporu Sereď. V máji pred bruselským summitom vláda schválila materiál, ktorý obsahoval aj túto našu ponuku. Hovorilo sa v ňom o vyslaní do 47 vojakov, odporúčaný termín vyslania bol november tohto roka. Minister obrany Peter Gajdoš vtedy po rokovaní vlády uviedol, že týmto príspevkom chceme podporiť zabezpečenie stability bezpečnostnej situácie a budovanie ozbrojených síl v Iraku. Odmínovanie je jednou z hlavných podmienok pre bezpečný návrat obyvateľstva do domovov po ich oslobodení od kontroly ISIS. Z viac ako štyroch miliónov obyvateľov, ktorí sa zbavili nadvlády ISIS, sa iba 1,4 milióna mohlo bezpečne vrátiť do svojich domovov práve pre zamorené územia výbušninami a nástražnými systémami. Iracká strana prejavuje tiež záujem o výcvik pri údržbe techniky sovietskeho pôvodu, ktorá je v jej vlastníctve.


Lajčák ukončil špekulácie, na prezidenta nebude kandidovať

Minister zahraničných vecí potvrdil, že nebude kandidátom na prezidenta vo voľbách 2019.

BRATISLAVA. Minister zahraničných vecí Miroslav Lajčák uviedol, že nebude kandidovať v prezidentských voľbách v roku 2019. Potvrdil to v rozhovore pre denník Pravda. Lajčák reagoval na slová premiéra Roberta Fica, ktorý by si súčasného šéfa diplomacie vedel predstaviť ako vhodného kandidáta strany Smer v budúcoročných voľbách hlavy štátu. Lajčák uviedol, že si váži každého, kto si myslí, že by nemusel byť zlým kandidátom na túto funkciu. O svojom pôsobení v úrade prezidenta však nikdy neuvažoval. Podľa vlastných slov sa chce ďalej venovať zahraničnej politike. Súčasný predseda Valného zhromaždenia Organizácie Spojených národov verí, že tak ukončil akékoľvek špekulácie o svojej kandidatúre a bude sa môcť plne sústrediť na svoju prácu. Minister kultúry Marek Maďarič rozumie argumentom, pre ktoré Lajčák nebude kandidovať na prezidenta. Nechcel polemizovať o tom, či bude teraz hlavným kandidátom Smeru na prezidenta podpredseda Európskej komisie pre Energetickú úniu Maroš Šefčovič. "To vám teraz neviem povedať," povedal pred stredajším rokovaním vlády. V téme prezidentských volieb bude podľa Maďariča určujúce to, či bude kandidovať aj súčasný prezident Andrej Kiska. "A keď to bude jasné, až potom všetky ostatné úvahy budú zaujímavejšie," objasnil Maďarič. Lídrovi OĽaNO Igorovi Matovičovi je ľúto, že Miroslav Lajčák nebude v roku 2019 kandidovať za prezidenta SR. "Svojím spôsobom je mi ľúto, že nebude kandidovať. Miroslav Lajčák z toho blata, čo v Smere je, bol najlepší kandidát," uviedol Matovič v reakcii na Lajčákovo rozhodnutie. Matovič nepovedal, koho by mohla opozícia postaviť do prezidenstkých volieb. Nedávno uviedol, že nejaké rokovania už prebiehajú. OĽaNO má podľa neho troch ľudí, ktorí prejavili záujem o podporu v prípadnej kandidatúre. Má ísť o verejne známe osoby. O menách hovoriť nechce, usiluje sa o spoločný postup opozície. Podľa Matoviča je cieľom opozície dosiahnuť dohodu naprieč demokratickou opozíciou, ako to bolo v novembrových voľbách do vyšších územných celkov. Dodal, že ako sa ukázalo vo voľbách do VÚC, ľudia dohodu opozície ocenili. „Keď tento cieľ máme, nebolo by dobré teraz kádrovať akýchkoľvek kandidátov,“ povedal.


Zelenay dosiahol životný úspech, získal prvý titul na okruhu ATP

PETROHRAD. Slovenský tenista Igor Zelenay a Ind Divij Sharan zvíťazili v nedeľu vo finále štvorhry na turnaji ATP v Petrohrade. V boji o titul zdolali po trojsetovej bitke Talianov Mattea Berrettiniho so Simonem Bolellim 6:3, 3:6 a 10:8. Pre 37-ročného Zelenaya je to vôbec prvý triumf v debli na okruhu ATP v kariére. Slovenský tenista hral finále štvorhry na okruhu ATP piatykrát, z triumfu sa tešil až teraz. Okrem tohto titulu ich má z challengerov na konte 41. "Som veľmi šťastný, že sa mi podarilo získať tento prvý titul na okruhu ATP. Prvý set bol ťažký, prehrali sme si hneď v prvej hre zápasu servis, ale potom sme to otočili. V druhom sme chceli hrať svoju hru, ale v koncovkách sa nám nedarilo. Ten supertajbrejk bol už najmä o hlave. Som naozaj šťastný, že to vyšlo," povedal pre TASR Zelenay a dodal: "S partnerom sme hrali spolu prvýkrát. Hneď pred podujatím som mu hovoril, že teraz hrám celkom dobre a mohli by sme vyhrať. Iba sa usmial. Dúfam, že si spolu ešte niekedy zahráme. Oslavy v pláne nemám, už o 15 minút mám objednané auto, ktoré ma berie na letisko a na ďalší turnaj. Asi si len pripijem v lietadle." Divij Sharan, Igor ZELENAY (India/SR) - Matteo Berrettini, Simone Bolelli (Tal.) 6:3, 3:6, 10:8


Slovensko má novú tenisovú dvojku, Martin poskočil o 28 miest

LONDÝN. Slovenský tenista Andrej Martin vďaka triumfu na challengeri v kazašskom Šymkente poskočil vo svetovom rebríčku ATP o 28 miest. V jeho pondelňajšom vydaní mu patrí 126. priečka a je novou slovenskou dvojkou za Martinom Kližanom, ktorý figuruje na 56. pozícii. Na čele nenastali žiadne zmeny, vedie Srb Novak Djokovič pred Španielom Rafaelom Nadalom a Švajčiarom Rogerom Federerom.


Víťaz Paríž - Roubaix sa nezmestil do nominácie na Tour de France

Lídrom tímu Deceuninck - Quick-Step bude Alaphilippe.

PARÍŽ. Belgický cyklista Philippe Gilbert sa nedostal do nominácie tímu Deceuninck - Quick-Step na Tour de France. Nepridá jubilejnú účasť na podujatí, na ktorom má na konte etapové víťazstvo z roku 2011. Lídrom osemčlennej zostavy bude Francúz Julian Alaphilippe, vlaňajší víťaz dvoch etáp a súťaže vrchárov o bodkovaný dres. Okrem neho sú v tíme taliansky šprintér Elia Viviani, Španiel Enric Mas, ktorý bol minulý rok druhý na Vuelte, Dáni Kasper Asgreen s Michaelom Morkovom, Belgičania Dries Devenyns, Yves Lampaert a Argentínčan Maximiliano Richeze. "Veľmi ma mrzí, že sa nezúčastním na Tour, po minuloročnom páde som mal motiváciu vrátiť sa. Žiaľ, musím odložiť plány na môj desiaty štart," citovala 36-ročného Gilberta agentúra AFP.


Nákup potravín vás vyjde drahšie, spoplatnili ľahké plastové tašky

Jeden Slovák ročne spotrebuje približne 466 igelitiek.

BRATISLAVA. Plastové tašky sú na Slovensku od 1. januára povinne spoplatnené. Ministerstvo životného prostredia (MŽP) si od tohto kroku sľubuje obmedzenie spotreby igelitiek pri nákupoch. Ako informoval Odbor komunikácie MŽP, spoplatnené sú ľahké plastové tašky s hrúbkou steny menšou ako 50 mikrometrov. Predajcovia musia poskytovať iné druhy tašiek z papiera či textilu alebo tašky určené na opakované použitie. Za nedodržanie povinností vyplývajúcich zo zákona o odpadoch hrozia pokuty od 500 do 50-tisíc eur. Veľmi ľahká plastová taška s hrúbkou steny menšou ako 15 mikrometrov, známa ako mikroténové vrecko, spoplatneniu nepodlieha. Jeden Slovák ročne spotrebuje približne 466 plastových tašiek, ktoré predstavujú výraznú záťaž pre životné prostredie. Minister životného prostredia László Sólymos je presvedčený, že počet plastových tašiek klesne v smetných košoch aj v prírode. „Ľahká plastová taška sa stala symbolom nezmyselnej záťaže životného prostredia. Veľmi rýchlo sa z nej stane odpad. Zákazníkovi často slúžia menej ako hodinu. Kým prenesie nákup z obchodu domov. No životné prostredie sa s každou jednou vyrovnáva desiatky rokov. Zrátané a podčiarknuté, plastové tašky zdarma sú luxus, ktorý si už ďalej nemôžeme dovoliť,“ zdôraznil Sólymos. Novelu zákona o odpadoch z dielne envirorezortu, ktorá spoplatnila ľahké platové tašky, schválilo ešte v marci minulého roka 123 poslancov. MŽP zároveň ešte koncom roka 2016 vyhlásilo nelegislatívnu iniciatívu Slovensko bez igelitových tašiek. V súčasnosti sa k výzve pripojili maloobchodné reťazce COOP Jednota, Kaufland a podporil ju i Zväz obchodu a cestovného ruchu SR. Cieľom je postupne odstrániť ekologicky nevyhovujúce tašky z predaja a zákazníkom pri nákupoch ponúkať inú, ekologickejšiu alternatívu.


Stočené kilometre má každé štvrté auto registrované na Slovensku

BRATISLAVA. Mnohých spotrebiteľov pri kúpe ojazdeného vozidla zaujímajú prioritne informácie o stave najazdených kilometrov. Väčšina kupujúcich nevie, ako sa k histórii počítadla prejdenej vzdialenosti dostane. Niektorí siahajú po nedôveryhodných a neoficiálnych weboch, a mylne sa domnievajú, že získajú pravdivé a aktuálne údaje. Stačí pritom jednoduchý krok, a to požadovať od predávajúceho Výpis z Registra prevádzkových záznamov vozidiel, tzv. ODO-Pass. Už vyše roka (od 20. mája 2018) sa zaznamenáva história najazdených kilometrov do Registra prevádzkových záznamov vozidiel (RPZV), z ktorého sa poskytujú údaje prevádzkovateľom vozidiel formou výpisu, tzv. ODO-Passu. "Kým v Nemecku alebo v Českej republike má 'upravený' odometer približne každé tretie vozidlo, z doteraz vydaných ODO-Passov vyplýva, že každé štvrté vozidlo registrované na Slovensku má stočené kilometre. Až 2253 áut malo upravenú poslednú hodnotu najazdených kilometrov a u 9179 vozidiel bola pozmenená hodnota odometra v rámci celkovej histórie najazdených kilometrov," hovorí Miroslav Strelec z Technickej služby kontroly originality. RPZV je v rámci Slovenska jediný, štátom zriadený, oficiálny register, do ktorého sú zaznamenávané priebežné hodnoty najazdených kilometrov. "Spotrebitelia preto majú byť pri hľadaní si údajov o stavoch odometrov cez rôzne 'overovacie' spoločnosti 'garantujúce' stav najazdených kilometrov maximálne opatrní. Poskytovať ODO-Pass sú oprávnené len pracoviská kontroly originality a poskytovatelia ODO-Passov, medzi ktoré 'overovacie' webové portály nepatria," zdôrazňuje Strelec. Podľa neho si pomocou identifikačného čísla vozidla VIN spotrebiteľ len na webe Registra prevádzkových záznamov vozidiel (www.rpzv.sk) overí, či bol k autu vydaný ODO-Pass. Pokiaľ systém oznámi, že bol vydaný, je potrebné od predávajúceho požadovať tri údaje potrebné na zobrazenie ODO-Passu, ktorý prezentuje historické údaje najazdených kilometrov. Ak ODO-Pass vydaný nebol, mal by každý spotrebiteľ pred kúpou vozidla požadovať od predávajúceho o jeho predloženie.


Historickú budovu v severoírskom Belfaste vypukol požiar

BELFAST. Mohutný požiar vypukol v utorok dopoludnia v centre severoírskej metropoly Belfast, kde z doposiaľ neznámych príčin začala horieť historická budova patriaca obchodnej sieti Primark. Informovala o tom na svojej internetovej stránke spravodajská televízia BBC. Spoločnosť Primark na Twitteri uviedla, že pri požiari sa nikto nezranil a všetkých jej zamestnancov, ako aj zákazníkov sa podarilo evakuovať. Na mieste požiaru päťposchodovej budovy, ktorý vypukol približne o 11.00 h miestneho času (12.00 h SELČ) a rýchlo sa šíril, zasahovalo približne 80 hasičov a viacero hasičských vozidiel. Severoírska hasičský a záchranná služba (NIFRS) vyzvala obyvateľov a návštevníkov, aby sa počas pokračujúceho zásahu hasičov vyhli uliciam Castle Street a Royal Avenue. Budova, ktorá v súčasnosti patrí odevnej obchodnej sieti Primark, vznikla podľa návrhu architekta Roberta Taylora a postavili ju v roku 1785. Len nedávno prešla rozsiahlou a nákladnou rekonštrukciou.


Automatický systém zamkol dieťa v rozhorúčenom aute v Zlíne

PRAHA. Šťastie v nešťastí mala 57-ročná babička zo Zlína, ktorej dvaapolročná vnučka ostala zamknutá v rozhorúčenom aute, píše v utorok spravodajský portál Novinky.cz. Žena v nedeľu zaparkovala svoje auto v centre mesta Zlín a na chvíľu sa vzdialila od vozidla. Jej auto však bolo vybavené automatickým zamykaním. "Auto sa zamklo vnútri s malým dievčatkom, kľúčmi v zapaľovaní i mobilným telefónom," uviedol hovorca polície v Zlíne Pavel Janík. V ten deň sa teplota v tieni pohybovala okolo 30 stupňov Celzia. Pani okamžite zareagovala, od okoloidúcich si požičala mobilný telefón a zavolala políciu. Skôr, než prišli na miesto policajti, išli okolo mladí hasičskí dobrovoľníci z Drnovíc. "S jej súhlasom jeden z nich rozbil zadné okienko, 21-ročná členka zboru sa bez ochranného odevu pretiahla dovnútra a vozidlo otvorila. O chvíľu neskôr prišla hliadka, ktorá konštatovala, že sa udalosť obišla bez vážnej ujmy na zdraví," povedal Janík. Dieťa zranené nebolo a za svoju statočnosť dostalo plyšového medvedíka. Hovorca Janík pripomenul, že pokiaľ je auto vybavené automatickým zamykaním, treba na to myslieť. Českú verejnosť pobúril prípad zo začiatku júna, keď v Brne rodičia nechali svoje dieťa v aute a odišli nakupovať. Dievčatko zachránili policajti, pripomenuli Novinky.cz.


Rajičová bude jedinou zástupkyňou Slovenska, na šampionáte v Japonsku chce zlepšiť voľnú jazdu

Krasokorčuliarska sezóna vyvrcholí v Saitame.

SAITAMA. Posledným krasokorčuliarskym vrcholom roka 2019 budú majstrovstvá sveta v japonskej Saitame aj za účasti jedinej slovenskej reprezentantky Nicole Rajičovej. V súťaži sólistiek sa predstaví deviata z januárových ME v Minsku v konkurencii ďalších 39 súperiek. V Saitame sa svetová elita na MS ukáže druhýkrát po roku 2014. Na šampionáte bude o cenné kovy bojovať 167 krasokorčuliarov zo 43 členských krajín Medzinárodnej korčuliarskej únie (ISU). V súťažiach sólistov nastúpi 35 mužov a 40 žien, prihlásených je aj 19 športových dvojíc a 27 tanečných párov. Do voľných jázd postúpi 24 sólistov, 16 športoviek a 20 tanečných párov. Ťahákom MS bude účasť olympijských šampiónov Aliny Zagitovovej z Ruska a domáceho Juzurua Hanjua či obhajcov titulov z MS 2018 v Miláne Nathana Chena z USA a francúzskych tanečníkov Gabrielly Papadakisovej s Guillaumeom Cizeronom. Dvojnásobný olympijský víťaz Hanju sa pokúsi získať tretí titul majstra sveta. Limituje ho zranenie členka, napriek tomu potvrdil štart. Vynechal finále GP ISU aj národný šampionát, bude otázne, v akej forme sa predstaví. "Je pre mňa náročné, keď nemôžem korčuľovať. Bolo to, ako keby ma zavreli do malej miestnosti. Len som túžil súťažiť, ale nemôžem vyhlásiť, že môj členok je stopercentný," povedal Japonec pre agentúru AFP po 45-minútovom tréningu. Konkurenciou mu budú najmä Chen a svetový aj olympijský vicešampión Šoma Uno z Japonska. Práve Uno je jednotka sezóny s bodovým maximom 289,12. Rajičovej minuloročný šampionát v Miláne nevyšiel podľa predstáv, keď sa jej nepodarilo postúpiť do finále. Po 14. mieste na ZOH v Pjongčangu skončila v metropole Lombardska 27. Po dlhšej súťažnej pauze sa však vo veľkom štýle vrátila na tohtoročných ME v Minsku, kde obsadila výbornú 9. pozíciu. "Uvedomila som si, že korčuľovanie má priestor v mojom živote. Pohyb potrebujem a postupne prišla aj túžba zlepšovať sa. V Bratislave mám výborné podmienky, aby som mohla pokračovať. Na majstrovstvá sveta chcem nadviazať na krátky program v Minsku a zlepšiť voľnú jazdu," povedala 23-ročná newyorská rodáčka. Štartovať nebude obhajkyňa Kaetlyn Osmondová z Kanady, ktorá vynechala celú sezónu a jej návrat je stále neistý. Zagitovová bude čeliť silnej domácej konkurencii v podobe Riky Kihirovej a Satoko Mijaharovej a prekonať sa ju posnažia aj krajanky Jevgenija Medvedevová a úradujúca európska šampiónka Sofia Samodurovová. Odpisovať nemožno ani Kazašku Elizabetu Tursynbajevovú, úradujúcu japonskú majsterku Kaori Sakamotovú či Američanku Bradie Tennellovú. V športových dvojiciach budú muziku tvrdiť úradujúci európski šampióni Vanessa Jamesová a Morgan Cipres z Francúzska, čínski olympijskí vicešampióni Wen-ťing Suej, Cchung Chan či úradujúci vicemajstri sveta Jevgenija Tarasovová a Vladimir Morozov z Ruska. Pred rokom triumfovali Nemci Aľona Savčenková a Bruno Massot, tí však už nesúťažia. Medzi tanečníkmi sú favoriti trojnásobní majstri sveta Papadakisová a Cizeron, zosadiť ich budú chcieť Američania Madison Hubbellová a Zachary Donohue, ich krajania Madison Chocková a Evan Bates či Kanaďania Kaitlyn Weaverová, Andrew Poje. ISU bude finančné prémie udeľovať do 6. miesta, celkovo rozdelí 886.000 USD.


Americký nálet zabil zakladateľa agentúry teroristov z Islamského štátu

Pri útoku podľa exilovej organizácie zahynulo najmenej 80 členov rodín islamistických bojovníkov.

DAMASK. Pri americkom leteckom útoku na východe Sýrie zahynul zakladateľ agentúry Amaq, ktorú teroristi z Islamského štátu používajú na komunikáciu so svetom. Smrť Rajana Mišála oznámil na facebooku jeho brat. Pri útoku na východosyrské mesto Majádín podľa neho zahynula aj Mišálova dcéra. Na Majádín v provincii Dajr az-Zaur, ktorú ovláda Islamský štát, zaútočila koalícia vedená Spojenými štátmi minulý piatok. Pri útoku podľa exilovej Sýrskej organizácie pre ľudské práva zahynulo najmenej 80 členov rodín islamistických bojovníkov, vrátane 33 detí. Agentúru Amaq využívajú islamisti na propagáciu svojich cieľov a často aj k ohlasovaniu zodpovednosti za vykonané bombové útoky. Jej prostredníctvom sa Islamský štát prihlásil aj k nedávnemu samovražednému atentátu v Manchestri, pri ktorom prišlo o život 22 ľudí.


Bannon na zjazde Národného frontu v Lille podporil Le Penovú

Bannon je vo Francúzsku v rámci svojej cesty po Európe.

PARÍŽ. Bývalý stratég Bieleho domu Steve Bannon vystúpil v sobotu ako hosť na straníckom zjazde krajne pravicového francúzskeho Národného frontu (FN) a jeho líderky Marine Le Penovej v meste Lille. Bannon je vo Francúzsku v rámci svojej cesty po Európe, informuje agentúra AP. "Ste súčasťou celosvetového hnutia, ktoré je väčšie než Francúzsko, väčšie než Taliansko, väčšie než Maďarsko. História je na našej strane a povedie nás od víťazstva k víťazstvu," vyhlásil Bannon, pričom nedávne voľby v Taliansku označil za "zemetrasenie"; uspeli v nich totiž protisystémové strany. Tento výsledok posilnil pravicové hnutia v celej Európe a je všeobecne vnímaný ako víťazstvo síl, ktoré dosadili do funkcie aj amerického prezidenta Donalda Trumpa či prispeli k odchodu Británie z Európskej únie. FN sa takisto snaží o zmenu po Le Penovej vlaňajšej prehre v prezidentskom zápase. Bannon vyzdvihol Le Penovej víziu politického spektra, ktoré sa už neorientuje na pravicu či ľavicu, ale stavia nacionalistov proti globalistom. Niektorí varovali, že Bannonova podpora poškodí snahy Le Penovej o očistenie hnutia od rasistickej poškvrny, keďže Bannona mnohí považujú za supremacistu. Le Penová však jeho pozvánku obhajovala s tým, že bolo dôležité počúvať človeka, ktorý je "architektom víťazstva Donalda Trumpa" a píše o globalizácii, protekcionizme a radovým ľuďom dáva moc, ktorú si "ilegálne uzurpovala elita". Očakáva sa, že FN na dvojdňovom zjazde predstaví aj svoj nový názov. Bannonova pozícia na americkej politickej scéne je neistá. Vlani v auguste ho po sporoch s Trumpom prepustili z Bieleho domu. V januári odstúpil aj z postu šéfa spravodajského portálu Breitbart News. Bol jedným z najbližších Trumpových poradcov počas jeho predvolebnej kampane v roku 2016.


Pekingu došla trpezlivosť. Ak USA prijmú ďalšie clá, Čína už nebude ochotná rokovať

Trump dlhodobo tvrdí, že obchodná politika Číny pripravila milióny Američanov o prácu.

PEKING, WASHINGTON. Čína v piatok varovala USA, že ak uvalia ďalšie dovozné clá na čínske tovary, Peking tento útok tvrdo vráti. Čína navyše rokovania v aktuálnej situácii prakticky vylučuje. Čínske ministerstvo obchodu vyhlásilo, že ak americký prezident Donald Trump bude pokračovať v ohlásených plánoch týkajúcich sa zvýšenia ciel na ďalšie čínske tovary v hodnote 100 miliárd dolárov (81,74 miliardy eur), Čína je pripravená bez váhania prijať odvetné opatrenia. Ministerstvo dodalo, že v takomto prípade už nebudú možné ďalšie rokovania. Hovorca čínskeho ministerstva obchodu Kao Feng nazval opatrenia USA chybnými a neoprávnenými. Dodal, že spor sa vedie medzi unilateralizmom a multilateralizmom a že v aktuálnej situácii sú rokovania nepravdepodobné. Výsledkom opatrení Washingtonu bude podľa Kaa to, že USA poškodia vlastnú ekonomiku. "Ak Spojené štáty ohlásia zoznam ciel na ďalšie výrobky v hodnote 100 miliárd USD, Čína je už plne pripravená a bez váhania, okamžite a tvrdo tento útok vráti," povedal Kao. Kaova tlačová konferencia sa uskutočnila tesne po tom, čo Trump v rozhlase obhajoval ďalšie clá a povedal, že môžu byť "trochu bolestivé", ale v dlhodobom horizonte Spojeným štátom prospejú. Kým Spojené štáty vlani vyviezli do Číny tovar za 130,4 miliardy dolárov, opačným smerom prúdili výrobky za 505,6 miliardy. Keby prezident Trump splnil hrozbu a penalizoval dovoz za 150 miliárd dolárov, bude sa to teda týka približne tretiny čínskeho exportu prichádzajúceho do USA. Prezident Spojených štátov dlhodobo tvrdí, že obchodná politika Číny viedla ku krachu amerických tovární a pripravila tak milióny Američanov o prácu. Desiatky obchodných zväzov zastupujúcich predné americkej podniky minulý týždeň vyzvali Trumpa, aby clá na dovoz z Číny neuvalil. Varovali pred ich negatívnymi dôsledkami na ekonomiku Spojených štátov aj na amerického spotrebiteľa. BRUSEL. Čína vyzvala v piatok Európsku úniu (EÚ), aby "spoločne konali" proti protekcionizmu USA. Uviedla to belgická televízna stanica RTBF s upozornením, že k tejto výzve dochádza v čase, keď Peking a administratíva amerického prezidenta Donalda Trumpa čoraz častejšie hovoria o obchodnej vojne. "Čína a Európska únia majú zodpovednosť za dodržiavanie mnohostranného obchodného poriadku založeného na pravidlách (...). Musíme konať spoločne," uviedol čínsky veľvyslanec pri EÚ Žang Ming vo vyhlásení proti americkému protekcionizmu. Podľa jeho slov je stabilný vzťah medzi EÚ a Čínou "cenným prínosom vo svete veľkých neistôt". Čínsky veľvyslanec označil americké rozhodnutia o zavádzaní ciel na sériu výrobkov ako "typicky jednostranné a protekcionistické, ktoré vytvárajú veľmi zlý precedens". Zdôraznil, že Spojené štáty sa obracajú chrbtom k medzinárodne uznávaným pravidlám a varoval pred "návratom práva džungle" v medzinárodnom obchode. "Ak sa tak stane, ovplyvní to záujmy všetkých vrátane tých v EÚ," upozornil. Podľa jeho slov by Čína a EÚ ako hlavní členovia Svetovej obchodnej organizácie (WTO) mali zaujať jasný postoj proti praktikám protekcionizmu, spoločne ochraňovať mnohostranné pravidlá obchodného poriadku a udržať globálnu ekonomiku na zdravom a udržateľnom základe. Hovorca Európskej komisie Daniel Rosario pred dvoma dňami na otázku novinárov o stupňujúcom sa obchodnom spore medzi Čínou a USA zdôraznil význam súladu obchodných rozhodnutí oboch krajín s pravidlami WTO. "EÚ je presvedčená, že akékoľvek opatrenia by mali byť vždy prijímané v rámci WTO, ktorá poskytuje celý rad nástrojov na účinné riešenie obchodných sporov," uviedol v tejto súvislosti Rosario.


Drogy, hádky a ruština. Bizarnosti ukrajinských volieb

Favorit prezidentských volieb splýva so seriálovou postavou.

KYJEV, BRATISLAVA. Začalo to 83 centimetrov dlhým hlasovacím lístkom a skončilo to pompéznou a bizarnou debatou na kyjevskom Olympijskom štadióne, kde si dvaja favoriti vymieňali urážky. Ukrajina si v nedeľu volí nového prezidenta. Päť rokov po revolúcii na majdane má najväčšiu šancu vymeniť Petra Porošenka komik a herec Volodymyr Zelenskyj. A to aj napriek tomu, že mnohí netušia, čo od neho očakávať. Aké boli najväčšie bizarnosti ukrajinských volieb? Doterajší priebeh volieb v mnohom pripomínal komédiu Sluha národa, kde hrá Zelenskyj hlavnú postavu učiteľa Vasila Holoborodka, ktorý sa náhle stane ukrajinským prezidentom. Aj to, že Zelenskyj sa v kampani stieral rozdiely medzi skutočným kandidátom a seriálovou postavou, mu môže pomôcť vyhrať voľby. Aj Zelenského vznikajúca politická strana sa volá Sluha národa. Navyše vďaka seriálu komik pomerne elegantne obchádzal volebné zákony. V čase volebného moratória pred prvým kolom totiž na jednom z najsledovanejších televíznych kanálov 1+1 začala nová séria tohto seriálu. V deň volieb dokonca seriál viackrát opakovali. „Zelenskyj by bez kanálu 1+1 nikdy neuspel. Je to jasná politická reklama a kandidát by za ňu mal platiť zo svojho rozpočtu,“ tvrdí Oleksij Košel z Komisie ukrajinských voličov (CVU). To, že Zelenskyj je tvárou tohto kanála, mu však môže aj škodiť – mnohí ho obviňujú, že za ním stojí majiteľ televízie, oligarcha Ihor Kolomojskyj. Do prvého kola prezidentských volieb sa prihlásilo 44 kandidátov. Volebná komisia preto musela vytlačiť siahodlhé hlasovacie lístky, merajúce až 83 centimetrov. Napokon si 31. marca Ukrajinci v prvom kole vyberali spomedzi 39 ľudí. Mnohé mená na zozname však odborníci označili za „technických kandidátov“. Zdroj: KIIS, rozhodnutí voliči, 16.-17. apríl 2019 Títo kandidáti útočili na svojich súperov, najmä na Petra Porošenka a Juliu Tymošenkovú. Najviac takýchto kandidátov mal podľa webu Democracy House práve súčasný prezident Porošenko, väčšina z nich si postavila kampaň na útokoch na Tymošenkovú. Na hlasovacom lístku sa tak napríklad objavil Jurij Tymošenko, ktorého iniciály a aj priezvisko mohli pri voľbe zmiasť Tymošenkovej podporovateľov. Tymošenková napokon v prvom kole neuspela, skončila tretia za Petrom Porošenkom. Keď sa do druhého kola prepracoval Zelenskyj s Porošenkom, súčasný prezident vyzval svojho protikandidáta na verejnú debatu. Zelenskyj sa totiž pred prvým kolom pomerne úspešne vyhýbal politickým diskusiám. Touto ponukou sa však na Ukrajine začala zdĺhavá diskusia o tom, kde, ako a prečo vlastne majú prezidentskí kandidáti spolu diskutovať. Zelenskyj prevzal iniciatívu a Porošenkovu ponuku prijal – ak budú obaja diskutovať na Olympijskom štadióne v Kyjeve. Samotný štadión najskôr nikto neoslovil, potom sa niekoľko dní hovorilo len o vhodnom termíne. Zelenskyj tiež vyžadoval od Porošenka, aby obaja podstúpili test na drogy. Zelenskyj ho podstúpil na súkromnej klinike, Porošenkov test zase prebiehal na štadióne a bol vysielaný naživo. Samotný termín a podmienky debaty sa však podarilo dohodnúť až na poslednú chvíľu. Zelenskyj najskôr žiadal, aby ju moderovala neúspešná kandidátka Julia Tymošenková, potom na debatu neprišiel a Porošenko tak na štadióne hovoril sám pre svojich podporovateľov. Finálna debata sa napokon konala v piatok, dva dni pred voľbami. Začala ako rockový koncert a napokon z toho bola najmä výmena urážok oboch kandidátov. Na všetko sa priamo na štadióne pozeralo 22-tisíc divákov. Tábor Petra Porošenka mal pritom viac fanúšikov – no prezident spojil debatu aj s predvolebným mítingom a pozýval na štadión ľudí z celej krajiny. Kandidáti kľačali na kolenách, keď hovorili o vojnových veteránoch a obviňovali sa z nekompetentnosti. Pre mnohých Ukrajincov však debata veľa nového nepriniesla. „Nebola to debata. Neviem, čo to bolo. Bolo to veľa bla, bla, bla...“ povedala pre rádio Slobodná Európa sklamaná diváčka Anastasia Mekhedová. Nielen na debate, ale už aj počas kampane sa často riešila aj otázka jazyka. Volodymyr Zelenskyj totiž väčšinu času hovorí po rusky a voliči mu vyčítajú, že jeho ukrajinčina je nedostatočná. Aj počas prezidentskej debaty Zelenskyj prepínal medzi ukrajinčinou a ruštinou. „Je to dôkaz toho, že nehovorí plynule ukrajinsky a nie je schopný viesť ani konverzáciu v oficiálnom jazyku štátu,“ kritizuje ho na Twitteri analytička Ariana Gicová. Väčšina ľudí na Ukrajine hovorí po ukrajinsky aj po rusky, ruština je však hlavným jazykom najmä na juhu, východe a niektorých častiach strednej Ukrajiny. Porošenko sa pritom v posledných rokoch aj zákonmi snažil viac pretláčať používanie ukrajinského jazyka. Teraz Zelenského jazyk využíva proti nemu. Analytici si však nemyslia, že by Zelenského ruština mala až tak zásadný vplyv na jeho voličov. Posledné prieskumy ukazujú, že v nedeľu by Zelenskyj mohol získať až 72 percent hlasov. Výsledky by mali byť jasné v pondelok ráno, jasný náskok však môže už večer naznačiť výhru komika.


Streľba na škole v americkej Indiane si vyžiadala dvoch ranených

K streľbe došlo na škole v americkom meste Noblesville.

INDIANAPOLIS. Zranenie učiteľa a študenta si vyžiadala streľba, ku ktorej došlo v piatok v priestoroch školy v meste Noblesville v americkom štáte Indiana. Podozrivého páchateľa polícia zadržala. Informovala o tom agentúra Reuters. Šéf polície v Noblesville Kevin Jowitt potvrdil, že pri streľbe v škole West Middle School, ku ktorej došlo okolo 09.00 h miestneho času (15.00 h SELČ), bola zranená jedna dospelá osoba a jedno dieťa. Hovorkyňa Metodistickej nemocnice v Indiane Danielle Sirillaová potvrdila, že zraneného dospelého previezli do tejto nemocnice, zatiaľ čo zranené dieťa previezli do neďalekej Rileyho detskej nemocnice. Informácie o charaktere ich zranení hovorkyňa neposkytla. Školu, ktorú navštevuje 1350 žiakov 6.-8. triedy, po incidente evakuovali a jej okolie uzavreli. Ďalšie informácie o incidente Jowitt neposkytol, preto nie je jasné, čo sa vlastne v škole stalo. Jeden zo žiakov pre televíziu WTTV uviedol, že strelec vošiel do triedy, kde práve prebiehala hodina prírodovedy, a učiteľ mu vytrhol pištoľ z ruky. Iný nemenovaný študent pre tú istú televíziu povedal, že žiaci v panike zabarikádovali učebňu a učiteľ na ich obranu vzal do rúk bejzbalovú palicu. Mesto Nobleville s približne 60.000 obyvateľmi leží okolo 40 kilometrov severovýchode od metropoly štátu Indiana, kde sa v nedeľu konajú jedny z najslávnejších automobilových pretekov sveta - 500 míľ v Indianapolise.


Raúl Castro odsúdil migračnú politiku Trumpa, múr s Mexikom označil za iracionálny

Trump pred nástupom pohrozil, že by mohol zmeniť Obamov ústretový kurz voči Kube.

HAVANA, CARACAS. Kubánsky prezident Raúl Castro skritizoval v nedeľu migračnú politiku šéfa Bieleho domu Donalda Trumpa, najmä jeho "iracionálny" plán postaviť múr pozdĺž hraníc USA s Mexikom. Castro sa k Trumpovej politike kriticky vyslovil vôbec po prvý raz od nástupu novej americkej administratívy z januára tohto roka. "Nová agenda americkej vlády môže rozpútať extrémnu a egoistickú obchodnú politiku..., narušiť environmentálne dohody... viesť k honu na migrantov a ich deportáciám," vyhlásil Castro v nedeľňajšom prejave k ľavicovým latinskoamerickým lídrom, ktorí sa zhromaždili na summite vo Venezuele. Kubánsky prezident zdôraznil, že migrácia je dôsledkom rastúcej nerovnosti a chudoby zavinenej súčasným medzinárodným ekonomickým systémom. Postavenie múru na hraniciach medzi USA a Mexikom je preto podľa Castra nelogickým krokom namiereným voči všetkým obyvateľom Latinskej Ameriky. "Proti chudobe, katastrofám a migrantom sa nedá bojovať múrmi, ale len spoluprácou, porozumením a mierom," zdôraznil Raúl Castro, mladší brat zosnulého Fidela. Donald Trump ešte pred svojím nástupom pohrozil, že by mohol zmeniť ústretový kurz, ktorý voči Kube uplatňoval predchádzajúci prezident Barack Obama. Od komunistického režimu v Havane pritom očakáva konkrétne ústupky, napríklad v oblasti rešpektovania náboženskej slobody. Obama sa koncom roka 2014 dohodol na normalizácii diplomatických kontaktov s kubánskym prezidentom Raúlom Castrom, čo odvtedy viedlo k oživeniu politických a hospodárskych stykov medzi oboma krajinami.


Nitrianski colníci zaistili napodobeniny kozmetiky za 270-tisíc eur

Colníci zaistili vyše 12-tisíc kusov fejkov parfumov a toaletných vôd.

ŠAHY. Nitrianski colníci zaistili v obci Šahy takmer 13.000 kusov napodobenín značkovej kozmetiky. Majiteľom ochranných známok by predajom tohto tovaru vznikla škoda, ktorá je predbežne odhadovaná na viac ako 270.000 eur. Vodičovi z Maďarska, ktorý zaistený tovar prevážal, môže uložiť colný úrad pokutu od 3000 do 67.000 eur, informoval hovorca Colného úradu Nitra Stanislav Pacher. Zaistený tovar bude z dôvodu ochrany spotrebiteľa zničený pod dohľadom colníkov. Pri výkone cestných kontrol zastavili nitrianski colníci v obci Šahy v okrese Levice maďarského vodiča úžitkového motorového vozidla. Vodič na výzvu colníkov predložil k prepravovanému tovaru faktúru, na základe ktorej mal tovar odovzdať príjemcovi na benzínovom čerpadle v Budapešti. Vodič uviedol, že tovar nakladal v garáži vo Varšave. "Colníci po kontrole prepravovaného tovaru získali podozrenie, že ide o napodobeniny značiek známych svetových výrobcov kozmetiky," povedal Pacher. Na základe komunikácie s držiteľmi práva duševného vlastníctva colníci zaistili 12.832 kusov "fejkov" parfumov a toaletných vôd. V ďalšom konaní sa bude rozhodovať o prepadnutí tovaru v prospech štátu a o jeho zničení pod colným dohľadom, pretože tento tovar nie je možné z dôvodu ochrany spotrebiteľa poskytnúť na charitatívne účely.


Pri sýrskej Rakke objavili doteraz najväčší masový hrob

Od januára 2018 exhumovali v Rakke viac ako 3500 tiel.

RAKKA. Na poľnohospodárskom pozemku, 60 centimetrov pod zemou, sa neďaleko sýrskeho mesta Rakka nachádza masový hrob približne s 3500 obeťami skupiny Islamský štát (IS). Informovala o tom vo štvrtok agentúra AFP. Masový hrob na predmestí Fuchajcha objavili ešte minulý mesiac, vyše roka po tom, ako Američanmi podporované sily opätovne dobyli Rakku z rúk džihádistov. Na jednej strane pozemku už členovia civilnej ochrany vykopali viac ako 120 tiel. "To sú individuálne hroby, ale tam za nami pri stromoch sú masové hroby tých, ktorých popravil Dáiš (Islamský štát)," uviedol 56-ročný forenzný asistent Asad Muhammad. "Je tam odhadom 2500-3000 tiel a 90-1100 tiel v individuálnych hroboch, takže celkovo najmenej 3500," dodal. Pri tomto severosýrskom meste zatiaľ objavili osem iných masových hrobov vrátane jedného nazývaného "Panoráma", z ktorého exhumovali viac ako 900 tiel. "Fuchajcha je najväčším hrobom, odkedy skupina IS prišla do Rakky," dodal Muhammad. Pobočka civilnej ochrany v Rakke exhumovala od januára 2018 viac ako 3500 tiel. Približne 560 z nich sa dalo identifikovať a prevzali si ich rodiny. Odhalenie masového hrobu vo Fuchajche by mohlo pomôcť identifikovať ďalších z tisícov ľudí, ktorých osud je neznámy. Sú medzi aj cudzinci, ktorí boli v zajatí IS, dodáva AFP.


Protest proti Babišovi a komunistom narušili priaznivci Putina

PRAHA. V centre Prahy sa v stredu podvečer zišli odporcovia českého premiéra v demisii Andreja Babiša a podielu extrémistov a komunistov vo vláde. Záver ich protestu narušili podporovatelia Ruska, ktorí tesne pred začatím plánovaného pochodu cez Prahu prišli na protest v niekoľkých autách s ruskými nápismi a vlajkami ruského prezidenta či Ukrajiny. Informoval o tom spravodajský server Novinky.cz s tým, že situáciu musela upokojovať polícia. Kolóna niekoľkých vozov s ruskými nápismi a vlajkami dorazila na Václavské námestie v okamihu, keď sa dav demonštrantov vydával na plánovaný pochod centrom Prahy. To vyvolalo rozruch a polícia musela riešiť niekoľko potýčok. Polícii a organizátorom sa napokon situáciu podarilo upokojiť, policajti museli automobilom uvoľniť z davu cestu von. Ľudia sa potom vydali na plánovaný sprievod. Akciu ukončili spevom českej hymny krátko po 21.00 h. Potýčke predchádzal viac než hodinový program, počas ktorého si desiatky až stovky ľudí s transparentmi namierenými proti premiérovi v demisii Andrejovi Babišovi a jeho vláde vypočuli prejavy a hudobné vystúpenia pozvaných hostí. Hlavným cieľom organizátorov je požiadavka, aby Babiš opustil funkciu premiéra.


Vysoká komisárka OSN vyzvala Venezuelu na prepustenie politických väzňov

Bacheletová sa stretla s Nicolásom Madurom ako aj s Juanom Guaidóm.

CARACAS. Vysoká komisárka OSN pre ľudské práva Michelle Bacheletová v piatok na záver svojej trojdňovej návštevy v Caracase vyzvala venezuelskú vládu, aby prepustila z väzenia všetkých politických disidentov. Informovala o tom agentúra AFP. "Vyzývam predstaviteľov (Venezuely), aby prepustili všetkých, ktorí sú zadržiavaní alebo zbavení slobody za to, že pokojným spôsobom uplatňovali svoje občianske práva," vyhlásila Bacheletová. Vyzvala venezuelskú vládu a opozíciu, aby hlboké politické rozpory odložili bokom a venovali sa dialógu zameranému na ukončenie humanitárnej krízy. Vo Venezuele, ktorá zažíva hlbokú ekonomickú a politickú krízu, sa Bacheletová oddelene stretla s prezidentom Nicolásom Madurom ako aj s opozičným lídrom Juanom Guaidóm, ktorého uznalo za dočasného prezidenta viac ako 50 krajín sveta. Guaidó, ktorého vyjadrenia citovala agentúra AP, povedal, že s Bacheletovou hovoril o potrebe zbaviť Madura moci a o ukončení utrpenia vo Venezuele. Ďalej uviedol, že na stretnutí zdôraznil fakt, že Madurova vláda ešte stále zadržiava dvoch opozičných poslancov a takmer 700 aktivistov, ktorí sú považovaní za politických väzňov. Bacheletová podľa slov Guaidóa navrhla zriadenie dočasného úradu na monitorovanie otázok týkajúcich sa ľudských práv a krízy v krajine. Dvaja zamestnanci jej úradu tak zostávajú vo Venezuele, aby mohli preskúmať situáciu, najmä v nemocniciach. "Kiežby táto návšteva priniesla riešenia pre katastrofu, ktorú táto krajina zažíva," povedal Guaidó na pôde opozíciou kontrolovaného Národného zhromaždenia. "Táto návšteva by mala poslúžiť na posilnenie boja vo Venezuele," dodal. Venezuelský prezident Maduro piatkové stretnutie s Bacheletovou označil za "veľmi úspešné" a zároveň vyhlásil, že odporúčania vysokej komisárky OSN pre ľudské práva bude brať vážne. "V každej krajine budú vždy platiť iné kritériá, ale ja som jej povedal, že sa na mňa, ako na prezidenta, môže spoľahnúť, že jej odporúčania a návrhy budem brať vážne," povedal Maduro. Dodal, že "každý, kto poruší ľudské práva, sa za to bude zodpovedať". Maduro ocenil Bacheletovej návštevu ako "prvý krok" v posilňovaní vzťahov medzi Venezuelou a úradom vysokej komisárky OSN pre ľudské práva. Bacheletovej prvá cesta do krajiny Južnej Ameriky od jej nástupu do funkcie vysokej komisárky OSN prichádza v čase zvýšeného medzinárodného tlaku na prezidenta Madura, ktorý údajne necháva svojich politických oponentov väzniť, mučiť a vystavuje ich obrovskému násiliu. Venezuelská vláda podľa agentúry AP pred stredajším príchodom Bacheletovej prepustila 28 opozičných aktivistov, ktorí sú považovaní za politických väzňov, a 18 ľudí, ktorí boli zadržaní počas protivládnych protestov.